title: Kemin kaupungin historia

text: Kenraalikuvernööri Berg saapui tarkastusmatkalle Kemiin 18. heinäkuuta 1856. Nähtyään uuden kaupungin paikan kenraalikuvernööri antoi jo samana vuonna lääninarkkitehti L.I. Lindqvistille tehtäväksi laatia uuden kaupungin asemakaavan. Kenraalikuvernööri esitteli uusien kaupunkien perustamishankkeen Aleksanteri II:lle tämän kruunajaisjuhlassa 7. syyskuuta 1856 ja jo saman kuukauden aikana annettiin asetus Kemin kaupungin perustamisesta yhdessä neljän muun kaupungin kanssa. Nämä neljä muuta kaupunkia olivat: Varkaus, Iisalmi, Ikaalinen ja Salo. Kaupungiksi asti mainituista paikkakunnista ylsivät kuitenkin 1800–luvulla vain Kemi ja Iisalmi. Iisalmi sai ensin vain kauppalan aseman, niin kuin kolme muuta paikkakuntaa, mutta sai lopulta kaupunginoikeudet ennen vuosisadan loppua 1891. Varkaudesta tuli kaupunki vasta vuonna 1962 ja Ikaalisista vuonna 1977.


title: Kemin kaupungin historia

text: Kaupunginalueeksi lunastettiin Sauvosaaren, Meritäikön, Lahtitäikön, Ruutin ja Peurasaaren tilat. Arkkitehti Lindqvistin asemakaava valmistui Oulussa 15. huhtikuuta 1859. Senaatti hyväksyi aikansa suunnitteluihanteita ja paloturvallisuusmääräyksiä noudattelevan ruutukaavan vuonna 1866 ja lopullinen vahvistus kaavalle saatiin kun keisari vahvisti sen yhdessä Kemin kaupungin perustuskirjankin kanssa. Kaupungin perustuskirja julkaistiin asetuskokoelmassa 5. maaliskuuta 1869.


title: Kemin kaupungin historia

text: Pian perustamisen jälkeen aloitettiin paitsi kaupungin rakentaminen myös perustuskirjassa määrättyjen julkisten rakennusten ja liikenneyhteyksien rakentaminen. Kaupunkiin piti rakentaa tullikamari ja siihen liittyvät pakkahuone ja vaakahuone. Lisäksi perustuskirjassa mainitaan kirkon, kestikievarin, raastuvan ja vankilan rakentamisesta ja ylläpidosta.


title: Kemin kaupungin historia

text: Lunastettujen tilojen lisäksi kaupungin alueeseen oli liitetty valtion omistamat saaret: Selkäsaari, Syväletto, Juurakko ja Laitakari. Laitakariin oli oululainen liikemies Johan Gustav Bergbom perustanut höyrysahan 1860-luvun alussa. Tullikamari sijoitettiin aluksi sahan yhteyteen, jossa se aloitti toimintansa kesällä 1872. Samaan aikaan oli aloitettu tullikamarin rakennustyöt Sauvosaaressa. Lääninarkkitehti F.W. Lüchow'n suunnittelemat rakennukset valmistuivat 1876. Ensimmäiseksi vakinaiseksi tullinhoitajaksi nimitettiin Nils Johan Laurin kesällä 1875. Rakennukset sijaitsivat paikalla, jossa vuonna 1912 valmistunut arkkitehti Valter Thomén suunnittelema uusi tullihuone, nykyinen jalokivigalleria, sijaitsee.


title: Kemin kaupungin historia

text: Myös kaupungin satama sijaitsi aluksi Laitakarin saarella, mutta se rakennettiin 1873 samalla paikalle kuin tuleva tullikamarikin. Senaatti oli hyväksynyt piiri-insinööri Knut Granfeltin satamasuunnitelman saman vuoden helmikuussa. Sataman toiminta oli alkuvuosina varsin vaatimatonta kunnes rautatien rakentaminen ulottui Kemiin vuonna 1903. Tällöin rakennettiin myös pistoraide asemalta satamaan.


title: Kemin kaupungin historia

text:
Virallisesti rautatie vastaanotettiin lokakuussa 1903, mutta väliaikainen liikenne Oulun ja Kemin välisellä radalla alkoi jo edellisenä vuonna. Vuoden 1902 marraskuussa aloitti sekajuna eli matkustaja- ja tavarajuna liikennöinnin kerran päivässä molempiin suuntiin. Matkaan Kemistä Ouluun kului aikaa melkein neljä ja puoli tuntia. Rautatiehallituksen pääarkkitehdin Bruno Granholmin suunnittelema Kemin rautatieasema valmistui 1903. Muutostöiden ja korjausten takia asemarakennus on menettänyt osan alkuperäisestä koristeellisemmasta ulkoasustaan.
Perustamisestaan asti Kemi on tullut tunnetuksi nimenomaan metsäteollisuuskaupunkina. Laitakarin sahan lisäksi toinen höyrysaha rakennettiin kaupungin läheisyyteen Karihaaran saarelle, kylläkin silloin vielä maalaiskunnan puolelle. Karihaaran sahan rakensi norjalainen Holst & Fleischer yhtiö vuosina 1873–1874. Molemmat sahat osti oululaisten kauppahuoneiden J. W. Snellman G:sonin ja G. & C. Bergbomin vuonna 1893 perustama Trävaruaktiebolaget Kemi, josta myöhemmin tuli Kemi Oy. Metsähallitus perusti Veitsiluodon saarelle sahan vuonna 1922. Sahan perustalle syntyi toinen kemiläinen metsäteollisuusyhtiö Veitsiluoto Oy vuonna 1932. Sulfiittimenetelmää käyttävät selluloosatehtaat käynnistettiin Kemiyhtiössä 1919 ja Veitsiluodossa 1930.


title: Kemin kaupungin historia

text: Julkisista rakennuksista arkkitehti Josef Stenbäckin suunnittelema kirkko vihittiin käyttöön 1903. Kaupunkiseurakunta oli perustettu edellisenä vuonna ja siihen asti kaupunkilaiset kuuluivat maaseurakuntaan. Kaupunki oli saanut oman kaupungintalon vuonna 1896. Kaupunginhallinto käytti taloa kuitenkin vain lyhyitä ajanjaksoja, vuodet 1905-1930 talo oli Kemin Suomalaisen yhteiskoulun käytössä. Vanha kaupungintalo tuhoutui tulipalossa 13. helmikuuta 1931. Kaupungin virastoja toimi muun muassa Meripuiston puistopaviljongissa.


title: Kemin kaupungin historia

text: Kemin ensimmäinen kansakoulu aloitti toimintansa 1878. Oman koulurakennuksensa koulu sai vuonna 1899. Nikkarityylisen rakennuksen oli suunnitellut oululainen rakennusmestari J.W. Lillqvist. Myöhemmin poliisilaitoksena toiminut rakennus tuhoutui tulipalossa vuonna 1983. Kemin Suomalainen yhteiskoulu aloitti toimintansa kaupungin ensimmäisenä oppikouluna nimellä Kemin Suomalainen Porvari-yhteiskoulu vuonna 1897. Täysiluokkaiseksi yliopistoon johtavaksi oppikouluksi koulu laajennettiin vuonna 1901, ensimmäisenä ja yli kymmeneen vuoteen ainoana kouluna Lapin maakunnassa.


title: Kemin kaupungin historia

text: Suuret teollisuuslaitokset Kemiyhtiö ja Veitsiluoto Oy sijaitsivat varsinaisen kaupungin alueen ulkopuolella. Tehtaiden työväestön asuinalueista muodostui Kemin esikaupunkialueita, joita eivät kaupunkikunnan tarkemmat säännöt ja määräykset koskeneet. Maalaiskuntia koskevassa lainsäädännössä ei ollut mahdollisuutta kaavoituksen toimin ohjata rakentamista, vaan jokainen rakensi esikaupungeissa niin kuin halusi.


title: Kemin kaupungin historia

text: Oulun läänin maaherra E.Y. Pehkonen esitti esikaupunkien liittämistä Kemin kaupunkiin vuonna 1927. Varsinaisena selvitysmiehenä toimi oululainen varatuomari Arvi Ahmavaara. Ahmavaaran esitys alueliitoksesta annettiin Kemin kaupunginvaltuuston käsiteltäväksi toukokuussa 1930. Valtuusto myönsi alueliitoksen tarpeellisuuden, mutta taloudellisiin olosuhteisiin vedoten pyysi, että alueliitosta ei toteutettaisi vielä vuoden 1931 alusta vaan vasta seuraavana vuonna.


title: Kemin kaupungin historia

text: Valtioneuvosto päätti kuitenkin valtuuston vastustavasta kannasta välittämättä toteuttaa alueliitoksen vuoden 1931 alusta. Valtioneuvoston säädös "Päätös erinäisten Kemin maalaiskuntaan kuuluvien alueiden siirtämisestä kunnallisessa ja hallinnollisessa suhteessa Kemin kaupunkiin" annettiin 26. kesäkuuta 1930.


title: Kemin kaupungin historia

text: Kemin kaupungin pinta-ala ennen alueliitosta oli noin 6 km² ja alueliitoksen jälkeen lähes 84 km². Vuonna 1930 Kemissä oli vain 3663 asukasta, kun seuraavana vuonna asukasluku oli kasvanut yli 19 000 asukkaan. Pienempiä muutoksia tehtiin vielä vuonna 1939, jolloin muutamia tiloja Kemin maalaiskunnasta ja Simon kunnasta liitettiin Kemiin. Sauvosaaren Kemi oli ollut kauppiaiden ja virkamiesten muodostama porvarillinen pikkukaupunki, jota joskus kutsuttiin myös Herrojen Kemiksi. Suuren alueliitoksen myötä kaupunki muuttui teollisuuskaupungiksi, Suur-Kemiksi, jossa suurin osa asukkaista oli työväestöä.


title: Kemin kaupungin historia

text: Talvisodassa Kemin miehet kuuluivat pääasiassa jalkaväkirykmentti 27:ään (JR 27). Rykmentti oli perustettu Kemissä lokakuussa 1939 ja sitä komensi kemiläinen everstiluutnantti August Mäkiniemi. Se osallistui muun muassa Raatteen tien taisteluihin Suomusalmella. Talvisodan aikana Ruotsalainen vapaaehtoisjoukko oli sijoitettuna Kemiin samoin kuin ruotsalainen lentorykmentti 19, jonka päätukikohtana oli lentokenttä Veitsiluodossa.


title: Kemin kaupungin historia

text: Jatkosotaan Peräpohjolan sotilasläänissä muodostettiin eversti Verner Viikla johtama 6. divisioona, joka siirrettiin heti sodan alettua itärajalle, jossa divisioona osallistui Sallan taisteluihin yhdessä saksalaisten joukkojen kanssa. Sodan loppuvaiheissa divisioona osallistui Talin–Ihantalan taisteluun.


title: Kemin kaupungin historia

text: Kemiä ei pommitettu talvi- tai jatkosotien aikana, eikä se muutenkaan ollut joutunut sotatoimien kohteeksi. Tilanne muuttui Moskovan välirauhan jälkeen, kun pääasiassa Pohjois-Suomen alueella olleet saksalaiset joukot piti aseleposopimuksen mukaan riisua aseista. Alkoi Lapin sota.


title: Kemin kaupungin historia

text: Saksalaisia sotilaita oli Pohjois-Suomen alueella noin 200 000. Tilanteen alettua kehittyä sodaksi suurin osa Kemistä oli saksalaisten joukkojen valvonnassa. Ainoastaan Kemiyhtiön ja Veitsiluodon tehtaiden suojaksi oli Luttojoelta siirretty pataljoonan vahvuinen osasto Pennanen. Taistelut Kemissä alkoivat 7. lokakuuta 1944 ja päättyivät saksalaisten perääntymiseen seuraavana päivänä. Perääntyessään kohti pohjoista saksalaiset räjäyttivät Kemijoen ylittävät sillat. Saksalaiset yrittivät tuhota myös Kemin kaupungintalon, mutta yksityisten omistamia rakennuksia he eivät tuhonneet. Taistelujen yhteydessä rakennuksia tuhoutui, muun muassa Karihaaran kansakoulu, mutta muuhun Lappiin nähden Kemi selvisi Lapin sodasta vähäisemmin vaurioin.


title: Kemin kaupungin historia

text: Sodan seurauksena Kemi toimi muutaman vuoden Lapin läänin hallintokaupunkina. Rovaniemen tuhouduttua Lapin sodassa lähes täysin siirrettiin Lapin lääninhallitus väliaikaisesti Kemiin. Lääninhallitus toimi vuodet 1945-1947 Työkeskus Toivolan talossa Koivuharjulla. Lapin lääni oli perustettu ennen sotia vuonna 1938. Kemin kaupunki suhtautui uuteen lääniin nihkeästi. Kun läänin jakaminen alkoi näyttää varmalta, kaupunki ilmoitti, että se halusi läänin hallintokaupungiksi tai jos se ei toteutunut, niin silloin Kemi halusi pysyä edelleen Oulun läänin yhteydessä. Hallintokaupungiksi tuli Rovaniemi (joka tosin ennen vuotta 1960 oli vielä kauppala) ja Kemi määrättiin kuuluvaksi Lapin lääniin.


title: Kemin kaupungin historia

text: Kemi oli muuttunut työläiskaupungiksi suuressa alueliitoksessa. Kommunistit pääsivät kaupungissa valtaan kuitenkin vasta sotien jälkeen järjestetyissä kunnallisvaaleissa, koska ennen sotia äärivasemmistolaiset puolueet olivat kiellettyjä. Vaalien tuloksena SKDL sai valtuustoon yksinkertaisen enemmistön. Vasta vuoden 1956 vaaleissa kommunistit menettivät yksinkertaisen enemmistönsä. Kemi on tunnettu sodan jälkeen Punaisena Keminä.


title: Kemin kaupungin historia

text: Kaupungin mainetta ’’punaisena’’ nosti vielä elokuussa 1949 sattunut poliisien ja lakkolaisten välinen kahakka. Kahakassa kuoli kaksi lakkolaista.


title: Kemin kaupungin historia

text: Kemin puunjalostusteollisuus laajensi toimintaansa sotien jälkeen. Veitsiluoto Oy:n ensimmäinen paperikone käynnistettiin tammikuussa 1951. Kemiyhtiön kartonkitehdas rakennettiin vuosina 1969-1971. Vaikka tuotanto on kasvanut aina nykyhetkeen asti on teollisuuden automaation vuoksi työvoiman tarve 1970-luvulta lähtien vähentynyt. Uusia tuotannonaloja ei Kemi ole onnistunut juuri houkuttelemaan, vaikkakin työpaikkoja on tuonut Keminmaahan perustettu Elijärven kaivos ja kaivoksen kromia hyödyntämään perustettu Outokummun jaloterästehdas Torniossa.


title: Kemin kaupungin historia

text: Kemin kaupungin väkiluku oli korkeimmillaan 1967, kun kaupungissa oli 29 830 asukasta. Teollisuuden automaation lisäksi valtionhallinnon keskittämistoimenpiteet ovat vähentäneet työpaikkoja Kemissä. 1960- ja 1970-lukujen vaihteessa alkanut asukasluvun väheneminen on jatkunut näihin päiviin asti. Vuoden 2008 lopussa Kemissä oli enää noin 22 500 asukasta. Kemi on kuitenkin säilyttänyt asemansa tärkeänä teollisuuskaupunkina. Kemi–Tornion seutukunnan bruttokansantuote asukasta kohden vuonna 2015 oli Suomen yhdeksänneksi suurin 70 seutukunnan joukossa.


title: Killzone

text: Killzone on Guerrilla Gamesin kehittämä ja Sony Computer Entertainment Europen julkaisema ensimmäisen persoonan ammuntapeli. Peli julkaistiin PlayStation 2:lle marraskuussa 2004. Peli on "Killzone"-pelisarjan ensimmäinen osa, ja se sai jatkoa PlayStation Portablelle julkaistulla "illa" sekä PlayStation 3:n peleillä "Killzone 2" ja "Killzone 3".


title: Killzone

text: Peli sijoittuu tulevaisuuteen, kuvitteellisten ISA- ja Helghast-joukkojen väliseen taisteluun. Päähenkilönä ja pelattavana hahmona on ISA-upseeri Jan Templar. Pelissä on myös muita pelattavia hahmoja.


title: HK69A1

text: Heckler & Koch HK69A1 on Heckler & Kochin saksalaisvalmisteinen kranaattipistooli. Suomen puolustusvoimilla ase on käytössä nimikkeellä 40 mm KRPIST 2002.


title: HK69A1

text: Sotilaskäytössä kranaattipistoolin yleisin a-tarvike on joko sirpale- (HE) tai panssarikranaatti (HEDP). Näiden lisäksi sille löytyy kuitenkin kohtuullisen runsas valikoima erilaisia sotilaskäyttöön sopivia harjoitus-, valaisu-, merkinanto- ja kaasuammuksia. 40 mm x 46 kranaateissa on varsin hyvä hyötysuhde - teräksestä valmistettu ohut hylsy ja ajoaine painavat noin 40 g, mikä on noin 1/7 laukauksen kokonaispainosta. Tusinan verran sirpalekranaatteja painaakin alle 3 kg, eli vain hieman enemmän kuin yksi kevyt kertasinko. HEDP-tyyppiset ammukset pystyvät joissain tapauksissa myös korvaamaan kevyen kertasingon, sillä 40 mm onteloammuksilla saavutetaan 5-10 cm panssariterästä vastaava läpäisy. Toisin kuin esimerkiksi 66 KES 88, HK69A1 voidaan laukaista suljetusta huoneesta(tai asepesäkkeestä). Tyypillinen 40 mm valoraketti nousee n. 200 m:n korkeuteen ja palaa yli 50 000 kandelan voimakkuudella noin 40 sekuntia. Aseen aiempi nimi "Mehrzweckpistole" (suom. yleispistooli) kuvaakin hyvin ampumatarvikkeiden kirjoa


title: HK69A1

text: Aseen takatähtäimessä on laakatulta vasten 50 m ja 100m etäisyyksille käännettävä tähtäinlevy, ja 150-350 m:n etäisyyksille nostettava tähtäintanko. Putkessa on varsinaisen etutähtäimen lisäksi erillinen valkoisella täplällä varustettu apujyvä, ja tähtäintangon päässä tätä vastaavat aputähtäimet. Näitä voidaan käyttää esimerkiksi valaisuammuksia ammuttaessa.


title: HK69A1

text:
Takatähtäimen "ikkunat" auttavat myös arvioimaan 40 mm x 46 kranaatin varsin kaarevalla lentoradalla mahdollisesti olevia esteitä. Näiden huomioiminen on tärkeää, sillä kranaateissa on yleensä iskusytytin. Aivan erityisen tärkeää tämä on silloin kun aseella joudutaan ampumaan omien joukkojen yli.
Aseella voidaan ampua joko olkatuki sisällä tai ulkona.


title: RMS Republic (1903)

text: RMS Republic valmistui Harland & Wolffin telakalla Belfastissa Irlannissa vuonna 1903. Aluksen alkuperäinen nimi oli "Columbus". Laiva rakennettiin alun perin White Star Linen sisaryhtölle Dominion Linelle. Rakentaminen käynnistettiin 26. helmikuuta 1903 ja alus oli valmis 12. syyskuuta 1903. Neitsytmatkan Liverpoolista Bostoniin "Columbus" aloitti 1. lokakuuta 1903. Joulukuussa "Columbus" siirtyi White Star Linelle tehtyään kaksi matkaa "Dominion Linellä". Se uudelleennimettiin "Republiciksi" 17. joulukuuta 1903. Alus liikennöi reitillä Liverpool-Boston. "Republic" oli yksi aikansa moderneimmista ja loisteliaimmista laivoista. Laivaan mahtui 1 200 matkustajaa yhteensä viidelle kannelle. Savupiippuja oli yksi ja mastoja neljä.


title: RMS Republic (1903)

text: 23. tammikuuta 1909 "Republicin" ollessa matkalla New Yorkista Genovaan mukanaan 2000 matkustajaa se joutui sakeaan sumuun. Alus vähensi nopeutta ja ilmoitti säännöllisesti sijaintinsa viheltimellä. Kello oli 5.47, kun kuului toisen laivan viheltimen ääni. "Republic" alkoi peruuttaa täydellä teholla. Sumun keskeltä ilmestyi näkyviin italialainen höyrylyiva "Florida", joka törmäsi "Republicin" kylkeen suunnilleen suorassa kulmassa. "Republicin" kaksi nukkumassa ollutta matkustajaa kuolivat "Floridan" keulan muserrettua heidät. "Floridasta" kuoli kolme miehistön jäsentä.


title: RMS Republic (1903)

text: Kone- ja pannuhuoneet alkoivat täyttyä vedellä, ja laiva alkoi kallistua. Kapteeni Sealbyn johdolla miehistö saattoi matkustajat kannelle evakuointia varten. "Republic", joka oli varustettu uudella radiosähkötysjärjestelmällä, lähetti nyt historian ensimmäisen CQD-radiohätäsanoman. Siihen vastasi Yhdysvaltain rannikkovartioston yhteysvene "Gresham", joka yhdessä "Floridan" kanssa osallistui matkustajien evakuoimiseen. "Florida" otti suurimman osan "Republicin" matkustajista, mutta näin siitä tuli ylilastattu, sillä laivassa oli jo alun perin 900 italialaista matkustajaa.


title: RMS Republic (1903)

text: Myös White Star Linen "RMS Baltic" vastasi hätäsanomaan, mutta jatkuvasta sumusta johtuen sen olisi ollut mahdollista paikantaa "Republic" vasta illalla. Myöhemmin "Floridan" ja "Greshamin" evakuoimat matkustajat siirrettiin "Balticiin", joka jatkoi matkaansa New Yorkiin.


title: RMS Republic (1903)

text: Kapteeni Sealby miehistöineen jäi "Republiciin" tehdäkseen kaikkensa estääkseen sen uppoamisen. "Greshamin" miehistön jäsenet yrittivät pelastaa "Republicin" estämällä matoilla veden tulvimisen, mutta siitä ei ollut hyötyä. Myös "Greshamin" yritys hinata "Republicia" osoittautui turhaksi, ja 24. tammikuuta "Republic" upposi. Kaikki alukseen jääneet miehistön jäsenet pelastuivat.


title: Plus (yhtye)

text: Plus oli suomalainen pop-yhtye, joka oli aktiivinen vuosina 1996–1997. Sen tunnetuin kappale oli "Yhteen yöhön," joka julkaistiin yhtyeen ensimmäisenä singlenä marraskuussa 1996. Yhtye julkaisi ainoan albuminsa "Palapeli" keväällä 1997. Sävellyksestä vastasi muun muassa poikabändi XL5:enkin taustalla vaikuttanut Kristian Maukonen. Plussan kokoonpano oli tyypillinen tyttöbändi, joiden suosion brittiläinen Spice Girls oli nostanut huippuunsa.


title: Paula Creamer

text: Paula Creamer (s. 5. elokuuta 1986) on yhdysvaltalainen golfaaja. Hän aloitti lajinsa 10-vuotiaana, siirtyi menestyneestä amatööristä ammattilaiseksi vuonna 2005 ja oli vuoden 2005 LPGA:n "Rookie of the Year". Häntä nimitetään "Pink Pantheriksi" johtuen itselleen tunnusomaisesta vaaleanpunaisen värin suosimisesta.


title: Paula Creamer

text: Solheim Cupissakin pelannut Creamer on kotoisin Kalifornian osavaltiosta.


title: Viimeisellä rannalla

text: Viimeisellä rannalla voi tarkoittaa jotakin seuraavista:


title: Luettelo Aku Ankan taskukirjoista (51–75)

text: Tämä on luettelo Aku Ankan taskukirjojen numeroista 51–75. Ne ilmestyivät alun perin vuosina 1980–1984.


title: Viimeisellä rannalla (elokuva)

text: Viimeisellä rannalla ("On the Beach") on vuonna 1959 ensi-iltansa saanut Stanley Kramerin ohjaama Nevil Shuten samannimiseen romaaniin perustuva elokuva, joka kertoo ydinsodan jälkeisestä maailmasta, jossa muusta maailmasta hiipivä radioaktiivinen saaste on lähestymässä sodan ulkopuoliseksi jäänyttä Australiaakin. Sen pääosia esittivät Gregory Peck ja Ava Gardner.


title: Viimeisellä rannalla (elokuva)

text: Elokuvassa ei kerrota ydinsodan syytä eikä syytetä ketään, päinvastoin annetaan ymmärtää syyn olleen pelkkä vahinko: muutama viallinen elektroniputki tai transistoripiiri.


title: Viimeisellä rannalla (elokuva)

text: Tanssitaituri Fred Astaire tekee harvinaisen roolin maailman viimeisen Grand Prix -kilpa-ajon Ferrari-urheiluautolla voittavana miehenä, joka lopulta tekee itsemurhan pakokaasulla autossaan autotallissa. Pitkä matka sukellusveneellä Yhdysvaltoihin selvittämään sieltä tulevien sähkötysmerkkien arvoitusta on eräs elokuvan kohokohtia.


title: Viimeisellä rannalla (elokuva)

text: Morsemerkit paljastuvat lopulta sattumaksi: ikkunaverhon naruun sattumalta tarttunut juomapullo osuu ilmavirtojen vaikutuksesta silloin tällöin vieressä olevaan sähkötysavaimeen.


title: Viimeisellä rannalla (elokuva)

text: Los Angelesissa yksi sukellusveneen miehistä karkaa aluksesta kuollakseen kotikaupungissaan ja hänen sallitaan jäädä. Viimeksi nähtäessä hän onkii kaloja pienessä veneessä kori olutta vieressään - vähät välittäen säteilymyrkytyksestä joka on jo tulossa.


title: Viimeisellä rannalla (elokuva)

text: Lopun nähdään olevan lähellä, kun kaikki ihmiset kerääntyvät pitkiin jonoihin noutamaan väkevöityjä syaniditabletteja, jotka takaavat silmänräpäyksellisen lopun: ydinsaaste on levinnyt nyt viimeiseenkin turvasatamaan. Elokuvan viimeiset hetket nähdään Moira Davidsonin (Ava Gardner) silmin: Peckin komentama sukellusvene ajaa merelle purjehtiakseen Yhdysvaltoihin, jotta miehistö voisi kuolla kotimaassaan.


title: Viimeisellä rannalla (elokuva)

text: Stanley Kramer palkittiin ohjaustyöstään parhaan ohjaajan BAFTA-palkinnolla. Ernest Gold palkittiin Golden Globella elokuvan musiikista. "Viimeisellä rannalla" sai myös kaksi Oscar-ehdokkuutta.


title: Viimeisellä rannalla (elokuva)

text: Romaanin kirjoittanut Shute ei itse pitänyt elokuvasta lainkaan ja kritisoi kirjan keskeisen viestin puuttuneen elokuvasta.


title: Viimeisellä rannalla (elokuva)

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Viimeisellä rannalla (elokuva)

text: Elokuva on uudelleenfilmatisoitu kolmiosaisena televisioelokuvana vuonna 2000.


title: Paul Winfield

text: Paul Edward Winfield (22. toukokuuta 1939 Los Angeles, Kalifornia – 7. maaliskuuta 2004 Los Angeles, Kalifornia, Yhdysvallat) oli yhdysvaltalainen näyttelijä. ja . Hänet tunnetaan elokuvasta "Sounder" (1972), josta hän sai parhaan miespääosan Oscar-ehdokkuuden. Hän näytteli myös esimerkiksi televisiosarjoissa "Rooman Sheriffi", "Juuret", "King", "The Sophisticated Gents", "Enkelin kosketus", "Batman Beyond", "Simpsonit", "Hämähäkkimies", "Wiseguy" ja "The Charmings".


title: Paul Winfield

text:
Paul Winfield kuoli sydänkohtaukseen 62-vuotiaana.
Hänen pitkäaikainen kumppaninsa oli suunnittelija ja arkkitehti Charles Gillian jr.


title: Viimeisellä rannalla (vuoden 2000 elokuva)

text: Viimeisellä rannalla () on vuonna 2000 ilmestynyt Nevil Shuten samannimiseen romaaniin perustuva kolmiosainen televisioelokuva. Se on nykyaikaan tuotu uudelleenfilmatisointi 1959 ilmestyneestä elokuvasta.


text: Uudelleenfilmatisoinnissa ydinsodan osapuolina ovat Kiina ja Yhdysvallat. Lisäksi morsetusviesti on vaihdettu nettilähetykseksi aurinkopaneelia käyttävästä tietokoneesta. Elokuvan loppu puolestaan eroaa siten että Towers (Assante) jää Australiaan kuolemaan Rachelin (Ward) kanssa kotiinpaluun (kuten aiemmassa elokuvassa) tai sukellusveneen upottamisen (kuten kirjassa) sijaan.


text: "Viimeisellä rannalla" voitti Australian elokuvainstituutin Best Mini-Series or Telefeature -palkinnon 2000 ja oli ehdolla Golden Globen saajaksi samana vuonna.


title: Dmitri Berestov

text: Dmitri Berestov (venäjäksi:Дмитрий Владимирович Берестов, s. 13. kesäkuuta 1980 Moskova) on venäläinen painonnostaja ja olympiavoittaja. Hän voitti Ateenan kesäolympialaisissa 2004 kultamitalin 105 kg:n sarjassa. Berestov on 186 senttimetriä pitkä ja hän painaa 105 kiloa.


title: Dmitri Berestov

text: Ennen olympiavoittoaan Berestov oli voittanut vuoden 2004 Euroopan-mestaruuskilpailuissa hopeaa työnnössä sekä yhteistuloksessa.


title: Dmitri Berestov

text: Kesäkuussa 2006 Berestov jäi kiinni dopingin käytöstä ja hänelle langetettiin kahden vuoden kilpailukielto. Berestov palasi vuoden 2008 EM-kilpailuihin ja voitti heti kultaa tempauksessa ja yhteistuloksessa, vaikka hän sai aikaiseksi vain kaksi hyväksyttyä yritystä. Työnnössäkin hän voitti pronssia.


title: Sinilakkikaijanen

text: Sinilakkikaijanen ("Micropsitta geelvinkiana") on pienikokoinen ja harvinainen melanesialainen kaijalaji.


title: Sinilakkikaijanen

text: Sinilakkikaijanen on noin 9 cm pitkä ja 13–17 g painava lintu, jonka höyhenpuku on pääosin vihreä. Vatsan keskellä on keltainen alue. Sen päälaki on sininen ja posket siniseen vivahtavan ruskeat. Pyrstön alapuoli on keltainen, pyrstön keskimmäiset sulat ovat siniset ja reunimmaiset mustat ja niissä on keltaiset kärkitäplät. Siiven peitinhöyhenet ovat mustat levein vihrein reunuksin. Nokka on harmaa, iiris punaruskea ja koivet harmaat. Koiraan värit ovat hieman kirkkaammat kuin naaraan. Ne ovat vaikeasti havaittavia ja arkoja, mutta kutsuäänet paljastavat niiden esiintymisen.


title: Sinilakkikaijanen

text: Sinilakkikaijasia elää ainoastaan Uuden-Guinean luoteiskärjen Geelvinkinlahden edustalla olevilla Biakin-Supiorin ja Numforin saarilla. Nimialalaji "geelvinkiana" elää Numforilla ja alalaji "misoriensis" Biakilla. Lajin elintavat tunnetaan huonosti. Sen populaatio on kooltaan noin 10 000 yksilöä (1991). Laji on vaarantunut metsien hakkuiden ja maanviljelyksen laajenemisen takia.


title: Sinilakkikaijanen

text: Sinilakkikaijaset asuvat alavien maiden metsissä ja puutarhoissa. Ne liikkuvat tavallisesti pareittain tai muutaman yksilön parvissa.


title: Sinilakkikaijanen

text: Lajin pesintä tunnetaan huonosti. Pesä on usein puussa olevassa termiittipesässä.


title: Sinilakkikaijanen

text: Sinilakkikaijanen syö ainakin siemeniä, sieniä ja jäkälää, mahdollisesti myös hedelmiä sekä hyönteisiä ja niiden toukkia.


title: Timo Kaukonen

text: Kaukonen on naimisissa Marjo Kaarteenaho-Kaukosen kanssa, ja heillä on kaksi poikaa.


title: Rautakolmonen

text: Rautakolmonen (빈집 "Bin-jip") on vuonna 2004 valmistunut eteläkorealainen romanttinen draamaelokuva, jonka on ohjannut ja käsikirjoittanut Kim Ki-duk. Elokuva voitti muun muassa pienen kultaisen leijonan ja FIPRESCI Prize -palkinnon Venetsian elokuvajuhlilla 2004, Valladolid International Film Festivalin "Golden Spike" -palkinnon sekä San Sebastián International Film Festivalin "FIPRESCI Film of The Year" -palkinnon (2005).


title: Rautakolmonen

text: Elokuva kertoo nuorukaisesta, joka murtautuu ihmisten taloihin silloin, kun he eivät ole kotona. Nuorukainen ei varasta tai riko taloissa mitään vaan sen sijaan muun muassa pesee pyykit ja korjaa esineitä. Myöhemmin hän tapaa eräässä talossa naisen, jonka tämän aviomies on pahoinpidellyt. Nainen lähtee pojan matkaan ja heille kehkeytyy romanttinen, hiljainen suhde. Erikoista elokuvassa on se, että sen kaksi päähenkilöä eivät puhu siinä lähes ollenkaan.


title: Halikonlahti

text: Halikonlahti on pitkä ja kapea lahti Varsinais-Suomessa, ja yltää Kemiön saaren molemmilta puolilta aina Salon kaupungin liepeille asti. Halikonlahden leveää pohjukkaa kutsutaan Viurilanlahdeksi.


title: Halikonlahti

text: Kaksi salmea, Kemiön virta ja Sandön virta, erottavat Halikonlahden Saaristomerestä. Halikonlahti on 40 kilometriä pitkä ja etenkin pohjukastaan niin matala, etteivät merivirrat edesauta veden vaihtumista. Halikonlahteen laskevat useat alueen joet. Näistä suurimpia ovat Purilanjoki, Halikonjoki ja Uskelanjoki. Ne ovat tuoneet paljon maa-ainesta ja ravinteita lahteen, minkä vuoksi Halikonlahti on paikoin hyvin rehevöitynyt. Lisäksi Salon jätevedenpuhdistamo kuormitti lahtea. Rehevöitymisen vuoksi Halikonlahti on kehittynyt merkittäväksi lintuvesistöksi. Lahdella on tavattu harvinaisiakin lintulajeja.


title: Halikonlahti

text: Lahdelle jätevedenpuhdistaan entiseen altaaseen on tehty yhdysvaltalaisen ympäristötaiteilijan Jackie Brooknerin teos "Veden taika", joka koostuu lintusaaresta ja kahdesta vedenpuhdistusmoduulista.


title: Halikonlahti

text: Halikonlahti on ollut aikoinaan tärkeä merireitti. Halikonjokea pitkin pystyi ennen purjehtimaan pitkälle sisämaahan. Nykyisin lahti on madaltunut niin paljon, ettei siellä ole enää telakkateollisuutta, eikä suurta laivaliikennettä. Ennen myös useisiin saariin on ollut lauttayhteyksiä. Enää vain Kemiöön on lossiyhteys ja Vartsalansaareen epäsäännöllinen lauttayhteys.


title: Halikonlahti

text: Halikonlahdella on useita saaria. Viurilanlahdella on pengertiellä mantereeseen yhdistetty Vuohensaari. Etelämpänä ovat Vartsalansaari, Luotsisaari, Angelansaari, Mäntysaari, Papinsaari, Pikkusaari, Kemiö, Karhusaari, Kaisaari, Isoluoto, Vähäluoto, Antholmen, Diskarn, Måsaholmen, Länsmansholmen, Taltenkari, Alaholma, Kalvholm, Furuholm, Konkholma, Långholmen, Piisaari, Tallholmen, Teijonsaari ja Teijon Papinsaari.


title: Masters of Rock: Ramones

text: Masters of Rock: Ramones on Ramonesin kokoelma-albumi vuodelta 2001.


title: Rhoda Montemayor

text: Rhoda Mae Montemayor (s. 31. toukokuuta 1979 Lontoo) on englantilainen näyttelijä, joka tuli tunnetuksi roolistaan Rose Ortizina televisiosarjassa "".


title: Rhoda Montemayor

text: Montemayor syntyi Lontoossa vuonna 1979 Rosalie Pichay Vilorialle ja Eddie Montemayorille. Hänen molemmat vanhempansa ovat filippiiniläisiä. Rhoda Montemayorilla on myös yksi vanhempisisar Renee ja nuorempisisko Rowena, joka on entinen näyttelijä. Rhoda opiskeli näyttelemistä Laine Theater Artsissa Lontoossa.


title: Rhoda Montemayor

text: Montemayor sai ensimmäisen televisioroolinsa vuonna 2003 televisiosarjassa "Harry and Cosh". Kaksi vuotta myöhemmin hän esiintyi elokuvassa "Animal", jota esitettiin myös Suomessa Espoon elokuvajuhlissa elokuussa 2006.


title: Rhoda Montemayor

text: Tunnetuksi Montemayor nousi "" -sarjan myötä vuonna 2007 näyteltyään Vaaleanpunaista Rangeria Rose Ortizia. Rooliin hän päätyi vuotta aikaisemmin, kun Disneyn roolittajat saapuivat Lontooseen etsimään näyttelijöitä mustan ja vaaleanpunaisen Rangerin rooleihin. Sarjan tuottajat pyysivät Montemayoria koe-esiintymisen aikana opettelemaan muutaman repliikin amerikkalaisella aksentilla. Kolme viikkoa myöhemmin hän sai puhelun, jossa kerrottiin saaneen roolin. Pian Montemayor oli jo matkalla Aucklandiin sarjan kuvausta varten, jotka kestivät noin seitsemän kuukautta. Hän sai kuitenkin vasta jälkeenpäin tietää, että Disneyn tuottajat halusivat rooliin näyttelijöitä, jotka osaisivat kamppailulajeja. Montemayor kuitenkin oppi kuvausten aikana muutamia liikkeitä, mutta hänen tanssijan taitonsa olivat hyödyllisiä toiminta koreografioiden kuvauksissa.


title: Rhoda Montemayor

text: Power Rangers -sarjan jälkeen Montemayor esiintyi elokuvassa "Adulthood" (2008).


title: Ramones Mania Volume.2

text: Ramones Mania Volume.2 on Ramonesin kokoelma-albumi, joka on jatkoa albumille "Ramones Mania".


title: Gunvor Kronman

text: Gunvor Kronman (s. 1963, Helsinki) on Hanasaaren kulttuurikeskuksen toimitusjohtaja ja suomenruotsalainen kulttuurivaikuttaja.


title: Gunvor Kronman

text: Kronman on opiskellut filosofiaa, kirjallisuutta, taloustieteitä ja Afrikka-aiheita. Työuransa hän aloitti Yleisradion toimittajana. Kronman työskenteli Punaisen Ristin tehtävissä niin kotimassa kuin ulkomaillakin 1986–2003. Hän palveli Pohjoismaiden neuvoston neuvonantajana Kööpenhaminassa 1994–99. Hän kuuluu Ruotsalaisen kansanpuolueeseen.


title: Gunvor Kronman

text: Kronman on mm. Pihlajalinnan, Veripalvelun, Augusta Victoria sairaalan ja RANDin hallitusten jäsen. Gunvor Kronman toimii Kalevala Korun ja Konstsamfundetin hallitusten puheenjohtajana ja Plan Internationalin ja Crisis Management Initiativen varapuheenjohtajana.


title: Richard Brancatisano

text: Richard Peter Brancatisano (s. 29. lokakuuta 1983 Uusi Etelä-Wales) on australialainen muusikko ja näyttelijä, joka tunnetaan televisiosarjasta "" näyteltyään Vihreää Rangeria Xander Blyta vuonna 2007.


title: Richard Brancatisano

text: Hän opiskeli näyttelemistä kolme vuotta Theate Nepeanissa ja on työskennellyt siitä lähtien, sekä muusikkona että näyttelijänä. Hän on television ohella näytellyt Australiassa teatterissa vuodesta 2002 lähtien.


title: Lahden MM-hiihtojen dopingskandaali 2001

text: Lahden MM-hiihtojen 2001 dopingskandaali viittaa dopingtapaukseen, jossa 15.–25. helmikuuta 2001 pidettyjen Lahden MM-hiihtojen yhteydessä kuusi Suomen maastohiihtojoukkueen hiihtäjää jäi kiinni infuusioneste Hemohesin käytöstä.


text: Suomi menetti dopingrikkomusten takia kolme kilpailuissa voitettua mitalia. Lisäksi kiinni jääneet urheilijat, neljä mies- sekä kaksi naishiihtäjää, saivat kukin kahden vuoden kilpailukiellon, ja maastohiihtojoukkueiden päävalmentajat Kari-Pekka Kyrö ja Jarmo Riski sekä lääkärit Pirkka Mäkelä ja Juha-Pekka Turpeinen saivat elinikäisen toimitsijakiellon. Riskin ja Turpeisen toimitsijakielto purettiin myöhemmin kokonaan. Kyrön toimitsijakielto purettiin kotimaan osalta vuonna 2016 ja kokonaan vuonna 2017.


text: Dopingskandaalilla on ollut vaikutuksia Suomen maastohiihtoon niin urheilullisesti kuin taloudellisesti. MM-hiihtojen aikaista ja sitä edeltävää dopingin käyttöä on puitu julkisuudessa vielä vuosia tapahtumien jälkeen.


text: 17. helmikuuta 2001 Jari Isometsä voitti takaa-ajokilpailussa hopeaa. Seuraavana päivänä hänen kuitenkin ilmoitettiin jääneen kiinni Hemohesin käytöstä, ja hän menetti voittamansa mitalin. 18. helmikuuta lehdistötilaisuudessa hän ilmoitti ottaneensa lääkettä Hiihtoliiton ulkopuolisen henkilön valvonnassa laskeakseen yli sallittujen rajojen nousseita hemoglobiiniarvojaan.


text: Mika Myllylä oli sijoittunut saman kilpailun perinteisen osuuden ykköseksi, muttei startannut iltapäivän takaa-ajoon. Janne Immonen puolestaan hiihti kilpailussa kymmenen parhaan joukossa, mutta keskeytti kilpailun sauvarikkoon.


text: 22. helmikuuta Suomen miesten viestijoukkue voitti kultaa joukkueella Janne Immonen, Harri Kirvesniemi, Sami Repo ja Mika Myllylä. Heistä Immonen joutui dopingtestiin heti viestihiihdon jälkeen, ja koko Suomen hiihtojoukkue testattiin saman päivän iltana.


text: 25. helmikuuta uutisoitiin toisen suomalaishiihtäjän dopingkärystä, ja seuraavana päivänä varmistui, että kyseessä oli viestijoukkueessa hiihtänyt Immonen. Näin ollen miesten viestijoukkue menetti voittamansa kultamitalin. Kultamitali meni lopulta Norjalle, joka onkin tästä asti ollut voittamaton miesten MM-viesteissä.


text: 26. helmikuuta uutisoitiin, että Ala-Tikkurilan Shell-huoltoasemalle (Härkävaljakontie 30, Helsinki) oli jäänyt Hiihtoliiton lääkärinlaukku, josta löytyi infuusionestepusseja ja ruiskuja. Miesten päävalmentaja Kari-Pekka Kyrö kävi hakemassa laukun poliisilta.


text: 28. helmikuuta neljä suomalaishiihtäjän kerrottiin antaneen positiivisen A-näytteen. Heistä Harri Kirvesniemi, Mika Myllylä ja Milla Jauho myönsivät aineiden käytön, ja neljänneksi hiihtäjäksi paljastui 6. maaliskuuta B-näytteiden valmistuttua Virpi Kuitunen. Näin ollen myös naisten viestijoukkueen voittama hopeamitali hylättiin, koska Jauho ja Kuitunen hiihtivät joukkueessa. Sen sijaan Kuitunen sai pitää 18. helmikuuta voittamansa takaa-ajon kultamitalin, koska oli antanut kilpailun jälkeen negatiivisen dopingnäytteen.


text: 20. huhtikuuta kaikki kuusi kiinnijäänyttä väliaikaisessa kilpailukiellossa ollutta suomalaishiihtäjää; Isometsä, Immonen, Myllylä, Kirvesniemi, Jauho ja Kuitunen; tuomittiin kahden vuoden kilpailukieltoon. Lisäksi maastohiihtojoukkueiden päävalmentajat Kari-Pekka Kyrö ja Jarmo Riski sekä lääkärit Pirkka Mäkelä ja Juha-Pekka Turpeinen saivat elinikäisen toimitsijakiellon . Suomen Hiihtoliitto kumosi kotimaisen toimintakiellon Riskiltä vuonna 2004, Turpeiselta vuonna 2014 ja Kyröltä vuonna 2016. Kansainvälinen Hiihtoliitto purki Riskin ja Turpeisen kansainvälisen toimintakiellon vuonna 2015 sekä Kyrön toimintakiellon vuonna 2017.


text: Kuitunen ja Jauho valittivat kilpailukieltojensa pituudesta, mutta se ei muuttunut jälkikäteen. Asiaa käsiteltiin Hiihtoliiton ja hiihtäjien välillä välimiesoikeudessa. Välimiehenä toiminut professori Ari-Matti Nuutila katsoi, että Kuitunen ja Jauho eivät tienneet joukkueen lääkärin antaneen tiputuksessa kiellettyä ainetta. Kari-Pekka Kyrö sen sijaan esitti vuonna 2008, että Kuitunen olisi ollut tietoinen asiasta. Kyrön mukaan Kuitunen keskeytti Brussonin MC-hiihtokilpailun joulukuussa 2000 tahallaan annettuaan edellisenä päivänä liian suuren hemoglobiiniarvon. Kyrö oli sopinut FIS-pomon kanssa asiasta.


text: Jari Isometsä kertoi myöhemmin, että Hemohesin olivat hänelle annostelleet Hiihtoliiton lääkärit Turpeinen ja Mäkelä, eikä hän kertonut tästä helmikuun 18. päivän lehdistötilaisuudessa suojellakseen muuta joukkuetta. Myöhemmin kävi myös ilmi, että Immonen katkaisi takaa-ajokilpailussa sauvan tahallaan, jotta keskeyttäisi kilpailun eikä joutuisi dopingtestiinMTV3.fi: Janne Immonen.


text: Jälkikäteen Kari-Pekka Kyrö on väittänyt, että Suomen joukkue käytti Hemohesiä laskeakseen veridopingilla (mm. EPO:lla) nostettuja veriarvoja. Kyrön mukaan myös muiden maiden hiihtäjät olivat käyttäneet Kyrön hankkimaa Hemohesiä. Kyrö kertoi ehdottaneensa FISin pääsihteerin puhuttelussa, että FIS ratsaisi kisakylän kiellettyjen aineiden varalta.


text: Suomi menetti kahdeksi vuodeksi kuusi kärkihiihtäjäänsä, ja suomalaisten maastohiihtäjien menestys Salt Lake Cityn olympialaisissa 2002 oli vaisua. Ensimmäistä kertaa sitten vuoden 1928 Suomi jäi kisoissa ilman maastohiihtomitalia, ja paras sijoitus oli Kaisa Variksen neljäs sija naisten 15 kilometrin vapaan hiihtotavan kilpailussa. Kiinnijääneistä urheilijoista Harri Kirvesniemi ilmoitti jo aiemmin lopettavansa uransa Lahden MM-hiihtoihin kokonaan.


text: Muista hiihtäjistä Janne Immonen yritti paluuta kilpailukiellon jälkeen vuonna 2003, muttei tämän jälkeen osallistunut kansainvälisiin kilpailuihin. Uraansa pidemmälle jatkoivat Virpi Kuitunen, Milla Saari (o.s. Jauho), Mika Myllylä ja Jari Isometsä. Heistä ainoastaan Kuitunen onnistui tekemään paluun kansainväliselle huipulle. Saari ylsi vielä Suomen joukkueeseen Sapporon MM-hiihtoihin 2007, ja lopetti uransa kyseisen kauden jälkeen. Myllylä lopetti uransa kauden 2005 jälkeen ja Isometsä vuonna 2006, kun häntä ei valittu Torinon olympialaisiin. Suomen mieshiihto palasi arvokisamitalikantaan vasta vuonna 2009, kun Matti Heikkinen voitti pronssia Liberecin MM-kisojen 15 kilometrin perinteisen hiihtotavan kilpailussa.


text: Lahden MM-hiihtojen jälkeen monet Hiihtoliiton pääsponsorit purkivat sopimuksensa. Hiihtoliitto on joutunut talousvaikeuksiin myös vuosia tapahtumien jälkeen, ja muun muassa liiton toimitusjohtaja Jari Piirainen piti vuonna 2008 Kari-Pekka Kyrön Lahden dopingskandaaliin liittyviä paljastuksia ja median kirjoittelua syynä talousvaikeuksiin. Tilannetta ei ole helpottanut niin ikään Lahdessa kilpailleen Kaisa Variksen dopingkäryt Val di Fiemmen MM-hiihdoissa 2003 ja myöhemmin ampumahiihtäjänä alkuvuodesta 2008.


text: Lahti yritti vuonna 2008 hakea vuoden 2013 MM-hiihtoja, mutta kilpailut myönnettiin Italian Val di Fiemmelle. On spekuloitu, että vuoden 2001 dopingskandaalilla olisi ollut vaikutusta Lahden valitsematta jättämiseen . Vuoden 2015 MM-hiihdot puolestaan menivät Ruotsin Falunille, mutta Lahti sai MM-kisat jälleen järjestettäväkseen vuonna 2017.


text: Tutkija Erkki Vettenniemi julkaisi vuonna 2012 pamfletin "Lahden ansa". Mika Myllyahon näytelmä "Kansanhiihto 2012" sivuaa skandaalia, kuten myös Mika Myllylän kuolemaa vuoden 2011 kesällä.


text: Arto Halonen on tehnyt jupakasta ja lajin dopingkysymyksestä dokumenttielokuvan Sinivalkoinen valhe, jonka ensi-ilta oli syksyllä 2012.


text: Palefacen kappaleessa "Shangri-La" lauletaan ""Kurtse ynnä Puonti sekä Pynnönen ja Piippo, Juolahtaakin mieleeni Lahti, hemohes ja hiihto, Hurahuh-hah-hei, vinkkimiehen viskipullo, Se on valeosto, vasikka ja KRP"".


text: Toinen maininta Lahden dopingskandaalista löytyy Arttu Wiskarin "Suomen muotoisen pilven alla" -kappaleesta, jossa lauletaan ""Entä jos lääkelaukkua ei ois Shellille unohdettu? Olisiko Nokian pääkonttorille Keilaniemessä käyttöä, jos johtajat olisi luureihin laittaneet kosketusnäyttöjä?""


title: Maria Koepcke

text: Maria Emilie Anna Koepcke (kirjoitetaan myös Köpcke), tyttönimeltään Mikulicz-Radecki (15. toukokuuta 1924 Saksa – 24. joulukuuta 1971 Peru) oli saksalainen lintutieteilijä.


title: Maria Koepcke

text: Maria opiskeli Saksassa ja väitteli tohtoriksi eläintieteestä Kielin yliopistossa vuonna 1949. Samana vuonna hän muutti Peruun, jossa avioitui eläintieteilijä Hans-Wilhelm Koepcken kanssa 1950. Heille syntyi tytär Juliane. He asuivat Limassa aina Marian kuolemaan saakka. Limaan he perustivat Casa Humboldt-nimisen biologisen tutkimusaseman.


title: Maria Koepcke

text: Maria Koepcke oli neotrooppisen alueen linnustoon perehtynyt tutkija. Hän kuvaili ja nimesi valkoposkikotingan ("Zaratornis stresemanni"), ruusuvatsaorneeron ("Synallaxis zimmeri") ja kaktuskanasteron ("Asthenes cactorum"), sekä useita alalajeja. Hänen kunniakseen on nimetty bolivianpöllönen ("Otus koepckeae"), perunerakkokolibri ("Phaethornis koepckeae") ja selvakasikki ("Cacicus koepckeae").


title: Maria Koepcke

text: Koepcke kuoli traagisesti. Hän oli 17-vuotiaan tyttärensä Julianen kanssa kotimaanlennolla (LANSA lento 508) Limasta Pucallpaan, kun kone joutui ukkosmyrskyyn, salama iski siihen ja kone räjähti. Maria kuoli, samoin kuin suurin osa matkustajista. Juliane putosi kolme kilometriä viidakkoon, yhä tuolissaan istuen, ja selvisi katkenneella solisluulla ja silmävammalla. Hän käveli viidakon halki 10 päivää, kunnes saapui intiaaniasutuksen pariin ja pelastui.


title: Poikkeavuusnegatiivisuus

text: Poikkeavuusnegatiivisuus eli "Mismatch negativity" (MMN) on aivosähkökäyrästä saatava tapahtumasidonnainen vaste. MMN-vaste syntyy, kun koehenkilölle esitetään tavanomaisesta aistiärsykkeestä poikkeava ärsyke. Vaste syntyy automaattisesti, eli poikkeavaa ärsykettä ei tarvitse tiedostaa. Poikkeavuusnegatiivisuuden avulla voidaankin tutkia yleisesti aisti- ja havaintojärjestelmien toimintaa, mutta myös korkeamman tason toimintoja, esimerkiksi kielen prosessointia tai yksilön tietoisuuden tasoa.


title: Poikkeavuusnegatiivisuus

text: MMN-vasteen syntyminen edellyttää, että ihmisen muistiin on muodostunut representaatio tyypillisestä vasteesta. Koetilanteessa tämä tarkoittaa esimerkiksi sitä, että koehenkilölle toistetaan ensin yhtä taajuutta monta kertaa. Tämän jälkeen taajuutta muutetaan, mistä syntyy poikkeava negatiivinen vaste. Toisaalta poikkeavuusnegatiivisuusvaste saadaan myös pidemmällä aikavälillä opituista seikoista, sillä vaste saadaan myös, kun koehenkilöille esitetään kieliopin vastaisia lauserakenteita.


title: Poikkeavuusnegatiivisuus

text: Vaikka MMN viittaa erityisesti aivosähkökäyrästä saatavaan poikkeavaan negatiiviseen vasteeseen, voidaan myös muilla kuvantamismenetelmillä, kuten toiminnallisella magneettikuvauksella, aivomagneettikäyrällä ja PET-kuvauksella, mitata vastaavia signaaleja.


title: Poikkeavuusnegatiivisuus

text: Akatemiaprofessori Risto Näätänen löysi kuulojärjestelmän MMN-aallon aivosähkökäyrästä 1970-luvulla.


title: Poikkeavuusnegatiivisuus

text: MMN-aalto on ollut käänteentekevä aivojen tiedonkäsittelyn lainalaisuuksien tuntemisessa, ja siitä on tullut maailman neurotieteilijöiden laajasti käyttämä tutkimusmenetelmä.


title: Poikkeavuusnegatiivisuus

text: Kansainvälinen MMN-konferenssi järjestetään kolmen vuoden välein.


title: Poikkeavuusnegatiivisuus

text: Poikkeavuusnegatiivisuusvasteen avulla ollaan saatu selville, että jo sikiöt oppivat puhutun kielen piirteitä, sillä he osaavat synnyttyään erottaa sikiövaiheessa soitettuja, tuttuja äänteitä vieraista äänteistä.


title: Poikkeavuusnegatiivisuus

text: Poikkeavuusnegatiivisuusvasteen käyttöä tutkitaan monien erilaisten aivoperäisten häiriöiden diagnosointiin. Sen avulla voitaisiin esimerkiksi määritellä potilaan tietoisuuden tasoa ja ennustaa, miten potilas toipuu koomasta.


title: Hienotyöstö

text: Hienotyöstö on työstömenetelmä.


title: Hienotyöstö

text: Menetelmä voidaan määritellä hienotyöstöksi, kun


title: Hienotyöstö

text: Menetelmät:


title: Adolf Metzger

text: Adolf August Theodor Ido Metzger (26. helmikuuta 1896 – 13. marraskuuta 1965) oli suomalainen geologi ja professori. Metzger syntyi Saksassa, mutta koska hänen isällään oli virka ulkoministeriössä, hän asui jo nuorena monissa maissa ja kävi koulua muun muassa Tanskassa. Hän tuli ylioppilaaksi 1914 Wiesbadenissa Saksassa, valmistui filosofian kandidaatiksi 1921, filosofian lisensiaatiksi ja tohtoriksi 1925 Helsingin yliopistosta.


title: Adolf Metzger

text: Hän työskenteli geologian ja mineralogian amanuenssina Helsingin yliopistossa 1919–1924, geologian tohtori Åbo akademissa 1927–1930, 1945–1952.


title: Adolf Metzger

text: Paraisten kalkkivuori Oy:ssä geologina ja päägeologina 1936–1961, Åbo akademissa hoiti yleisen ja sovelletun geologian henkilökohtaisen professorin virkaa 1952–1965. Hän tutki Suomen kalkkikiviesiintymien geologiaa. Metzger julkaisi noin 50 tieteellistä ja populaaritieteellistä artikkelia.


title: Adolf Metzger

text: Metzgerin puoliso oli Elna Eva Alice Tötterström.


title: Larry Blair

text: Larry Blair (s. 26. heinäkuuta 1984) on yhdysvaltalainen koripalloilija, joka edusti kaudella 2008–09 Korisliigassa pelannutta Joensuun Katajaa. Takamiehenä pelaava Blair on pituudeltaan 183 cm.


title: Larry Blair

text: Larry Blair pelasi vuodet 2003–2007 yliopistokoripalloa yhdysvaltain NCAA-sarjassa Liberty Flamesin joukkueessa. Viimeisenä yliopistokautenaan 2006–07 hän teki joukkueelleen pisteitä 20,4 keskiarvolla.


title: Larry Blair

text: Ammattilaisuransa Blair aloitti Unkarin pääsarjasta, jossa hän edusti kauden 2007–08 Univer-Kecskemétiä. Unkarin pääsarjaa hän pelasi 26 ottelua 21,8 pisteen, 4,7 levypallon, 4,2 koriin johtaneen syötön ja 2,7 riiston keskiarvoilla.


title: Larry Blair

text: Suomeen Blair siirtyi lokakuun 2008 lopulla Korisliigassa pelaavan Joensuun Katajan riveihin. Katajassa hän korvasi joukkueesta aiemmin irtisanotun amerikkalaistakamiehen Ty Harrelsonin. Blair valittiin joulukuussa 2008 Korisliigan kuukauden pelaajaksi. Hän teki joulukuun otteluissa keskimäärin 20,2 pistettä, antoi 5,0 koriin johtanutta syöttöä ja riisti pallon keskimäärin 3,4 kertaa.


title: Larry Blair

text: Suomen jälkeen Blair on pelannut Ranskassa, Georgiassa ja Libanonissa. Vuodesta 2013 lähtien hän on pelannut Qatarissa.


title: Suomupääkaijanen

text: Suomupääkaijanen ("Micropsitta meeki") on pienikokoinen melanesialainen papukaijalaji.


title: Suomupääkaijanen

text: Suomupääkaijanen on noin 10 cm pitkä ja sen höyhenpuku on selkäpuolelta vihreä ja vatsapuolelta keltainen ruskein höyhenten reunoin. Sen naama on ruskehtavan harmaa. Pyrstön alapuoli on keltainen ja pyrstö on päältä vihreä. Siiven keskimmäiset peitinhöyhenet ovat mustat levein vihrein reunuksin. Nokka on sarvenvärinen, iiris kellanruskea ja koivet ruskeat.


title: Suomupääkaijanen

text: Suomupääkaijanen elää vain Papua-Uuden-Guinean koillispuolisilla Bismarckinsaarilla. Nimialalaji "meeki" elää Amiraliteettisaarilla ja alalaji "proxima" St Matthias -saarilla ja Emiraulla. Lajin elintavat tunnetaan huonosti. Sen populaatio lienee kooltaan yli 10 000 yksilöä, ja sen elinympäristön laajuus on 20 000–50 000 neliökilometriä.


title: Suomupääkaijanen

text: Suomupääkaijaset asuvat alavien maiden trooppisissa metsissä. Ne liikkuvat tavallisesti pareittain tai muutaman yksilön parvissa.


title: Suomupääkaijanen

text: Lajin pesintä tunnetaan huonosti. Pesä on usein puussa olevassa termiittipesässä.


title: Suomupääkaijanen

text: Suomupääkaijanen syö luultavasti ainakin siemeniä, sieniä ja jäkälää, mahdollisesti myös hedelmiä sekä hyönteisiä ja niiden toukkia.


title: Donald E. Westlake

text: Donald Edwin Westlake (12. heinäkuuta 1933 New York, Yhdysvallat – 31. joulukuuta 2008 Meksiko) oli yhdysvaltalainen rikoskirjailija. Hänen useista kirjailijanimistään tunnetuin on Richard Stark.


title: Donald E. Westlake

text: Westlake kirjoitti uransa aikana yli 90 teosta, jännitystä, huumoria, rikoksia, seksiä ja myös tieteisromaanin. Teoksista on suomennettu yli 40. Tunnetuimpien romaanien päähenkilö on epäonninen murtovaras John Dortmunder, joka esiintyy 13 romaanissa ja yhdessä novellikokoelmassa.


title: Donald E. Westlake

text: Salanimellä Stark hän kirjoitti jännitysromaaneja, joiden päähenkilö on häikäilemätön rikollinen Parker. Hänen viimeinen teoksensa "Get Real" ilmestyi postuumisti vuonna 2009.


title: Donald E. Westlake

text:
Westlaken teosten pohjalta on tehty 25 elokuvaa, ja hän itsekin teki elokuvakäsikirjoituksia. Hän oli ehdolla Oscar-palkinnon saajaksi käsikirjoituksesta Stephen Frearsin ohjaamaan elokuvaan "Huijarit" (1990).
Joitakin hänen kirjoituksiaan on julkaistu Playboy-lehdessä eri vuosikymmeninä 1980 alusta aina vuoteen 2000 saakka.
Westlaken puoliso on arvostettu puutarhuri Abby Westlake, ja heidän puutarhansa oli aika ajoin auki yleisölle.


title: Universitas Istropolitana

text: Universitas Istropolitana (tunnettiin myös nimellä Academia Istropolitana) oli Matias Corvinuksen vuonna 1465 Bratislavaan perustama yliopisto, joka on ensimmäinen yliopisto nykyisen Slovakian alueella. Yliopisto perustettiin silloiseen Unkarin kuningaskuntaan ja se toimi pitkään kuningaskunnan ainoana, joskaan ei ensimmäisenä, yliopistona. Yliopisto oli toiminnassa 25 vuotta, ennen kuin se suljettiin vuonna 1490 Corvinuksen kuoltua.


title: Universitas Istropolitana

text: Sana "Istropolitana" on peräisin antiikin Kreikan vastineesta sanalle Bratislava, jossa yliopisto sijaitsisi. Istropolitana tarkoittaa suoraan suomennettunan "Tonavan kaupunkia".


title: Basil Wallace

text: Basil Wallace on yhdysvaltalainen elokuva ja tv-näyttelijä. 1990-luvun alussa hän näytteli muutamassa elokuvateatterilevitykseen päässeessä elokuvassa, muun muassa "Kuoleman merkissä" (1990) ja "Wedlock – kalmankihlassa" (1991). Nykyään hän esiintyy lähes pelkästään televisiosarjoissa ja -elokuvissa.


title: Stichodactyla haddoni

text: Stichodactyla haddoni on lyhytlonkeroinen, laakea merivuokko, jota pidetään joskus meriakvaariossa, missä se on yksi helppohoitoisimmista lajeista kuplavuokkojen ohella.


title: Stichodactyla haddoni

text: "Stichodactyla haddoni" kasvaa 50–65 cm leveäksi. Se on kevyesti poimuttunut levy, jossa on muutaman millin mittaisia lonkeroita. Väri voi olla vihreä tai sininen.


title: Stichodactyla haddoni

text: Stichodactyla haddoni on kotoisin Indopasifiselta merialueelta ja Punaiseltamereltä. Se elää hiekkapohjalla, mikä erottaa sen kivikossa elävästä lähisukulaisesta "Stichodactyla mertensii".


title: Stichodactyla haddoni

text: Tämä vuokko elää 24–27 °C:n lämpötiloissa.


title: Stichodactyla haddoni

text: "Zooxanthellae"-panssarisiimalevät elävät merivuokon sisällä endosymbioosissa. Muutamat vuokkokalalajit elävät vuokon välittömässä läheisyydessä. Vaikka Stichodactyla haddonilla on niin lyhyet lonkerot, ettei kala voi piileksiä niiden välissä, vuokon voimakas polttava vaikutus riittää pelotteeksi, joka suojaa vuokkokaloja. Samanlaista suojaa hakevat myös erräät rapu- ja kardinaalikalalajit.


title: David Lee Henry

text: David Lee Henry on yhdysvaltalainen elokuvakäsikirjoittaja. Hän on voittanut vuoden 1983 Genie Awardsin parhaasta alkuperäiskäsikirjoituksesta elokuvaan "Harry Tracy, Desperado" ja myös vuoden 1990 Razzie Awardsin huonoimmasta käsikirjoituksesta elokuvassa "Road House – kuuma kapakka".


title: Anna Torv

text: Anna Torv (s. 15. huhtikuuta 1978 Melbourne, Victoria, Australia) on australialainen näyttelijä. Hänet tunnetaan parhaiten agentti Olivia Dunhamin roolista yhdysvaltalaisen FOX-televisiokanavan draamasarjassa "Fringe – rajamailla". Hän on näytellyt myös Narikon roolin PlayStation 3 -pelissä "Heavenly Sword".


title: Anna Torv

text: Anna Torv syntyi Melbournessa Susan ja Hans Torville. Hän varttui Gold Coastilla Queenslandissa Australiassa. Hänellä on Dylan-niminen veli. Hänen tätinsä isän puolelta, Anna Maria Torv Murdoch Mann, oli 31 vuotta naimisissa miljardööri ja lehtimoguli Rupert Murdochin kanssa. Annan isä on virolaissyntyinen merimies joka muutti Skotlantiin toisen maailmansodan edellä.


title: Anna Torv

text: Torv kävi Benowa State High -koulua Gold Coastilla. Hän valmistui Australian National Institute of Dramatic Artista (NIDA) vuonna 2001.


title: Anna Torv

text: Torv näytteli BBC:n draamasarjassa "Mistresses". Hän esiintyi myös päähenkilö Narikon äänenä videopelissä "Heavenly Sword", missä hänen kasvojaan käytettiin myös hahmon mallina. Vuodesta 2008 alkaen Torv näytteli pääroolia FBI-agentti Olivia Dunhamina J. J. Abramsin luomassa scifisarjassa "Fringe – rajamailla". Sarja päättyi tammikuussa 2013.


title: Anna Torv

text: Torv meni joulukuussa 2008 naimisiin Fringessä näytelleen Mark Valleyn kanssa. He erosivat vuoden 2010 alussa.


title: Hiekkarantaa

text: Hiekkarantaa on suomalaisen krautrock-duo Rättö ja Lehtisalon sekä laulaja-lauluntekijä Kauko Röyhkän yhteinen albumi, joka julkaistiin 18. helmikuuta 2009. Albumi sisältää Rättö ja Lehtisalo -henkistä musiikkia Röyhkän iskelmäsanoituksilla, jotka eivät kelvanneet iskelmälaulajille.


title: Hiekkarantaa

text: "Hiekkarantaa" pysyi helmi-maaliskuussa 2009 Suomen virallisella listalla 4 viikkoa, korkeimmillaan sijalla 7.


title: J. F. Lawton

text: Jonathan Fredrick Lawton, toisionimi myös "J.D. Athens" (1960-) on yhdysvaltalainen elokuvakäsikirjoittaja, -tuottaja ja -ohjaaja. Hänen veljensä toimii kansanartistina.


title: Klausjürgen Wussow

text: Klausjürgen Wussow (30. huhtikuuta 1929 Pommeri, Saksa (nykyisin Puolalle kuuluva alue) – 19. kesäkuuta 2007) oli saksalainen näyttelijä, joka saavutti suosiota erityisesti televisiorooleillaan.


title: Klausjürgen Wussow

text: Wussow teki useita merkittäviä teatteriosia Itävallassa ja Saksassa 1960-luvulta alkaen, mutta vanhemmiten hän keskittyi yhä enemmän televisiotöihin. Hänellä oli useita rooleja muun muassa sarjoissa "Derrick" ja "Tatort". Kuuluisin oli kuitenkin päärooli professori Klaus Brinkmannina lääkärisarjassa "Vuoristosairaala", jota tehtiin vuosina 1985–1989 ja joka keräsi saksalaisittain poikkeuksellisen menestyksen kansainvälisestikin.


title: Klausjürgen Wussow

text: Wussow ehti elämänsä aikana solmia neljä avioliittoa, joista kolme ensimmäistä päättyivät eroon. Viimeisen kerran näyttelijä meni naimisiin kolme vuotta ennen kuolemaansa. Kaksi hänen neljästä lapsestaan on näyttelijöitä. Wussow kuoli pitkään sairastettuaan 78-vuotiaana, ja hänen siunaustilaisuudessaan Berliinissä oli runsaasti yleisöä.


title: Klausjürgen Wussow

text:
1959 – "Punaisen ympyrän mysteerio" (ohjaus Jürgen Roland)
1960 – "Sota-asema Calais" (ohjaus Paul May)
1960 – "Agatha, lopeta jo murhaaminen" (ohjaus Dietrich Haugk)
1964 – "Kauniisti kuollut" (ohjaus Michael Pfleghar)


title: Luettelo tutkimusmatkailijoista

text: Tämä on luettelo tutkimusmatkailijoista sukunimen mukaan.


title: Bratislava I

text: Bratislava I () on yksi Slovakian pääkaupungin Bratislavan piireistä. Siellä on arviolta 39 953 asukasta (vuonna 2016) ja sen pinta-ala on 9,59 neliökilometriä.


title: Bratislava I

text: Alueella sijaitsee Bratislavan vanhakaupunki.


title: Kevin Shirley

text: Kevin Shirley (s. 29. kesäkuuta 1960) on Etelä-Afrikasta kotoisin oleva musiikkituottaja ja miksaaja, joka tunnetaan myös lempinimellä "The Caveman". Shirleyn ura lähti 1970-luvulta ja hän on tehnyt yhteistyötä monien artistien, kuten HIMin Iron Maidenin, Rushin, Led Zeppelinin ja Dream Theaterin kanssa.


title: Kevin Shirley

text: Shirley syntyi Johannesburgissa ja aloitti uransa tuottamalla albumeita monille tunnetuille eteläafrikkalaisille artisteille, kuten Robin Auldille, Julukalle, Jonathan Butlerille, Leslie Rae Dowlingille, Steve Louwille ja Sweatbandille. Hän esiintyi myös oman Council-yhtyeen kanssa, jossa vieraili eteläafrikkainen laulaja Brian Davidson.


title: Kevin Shirley

text: Vuonna 1987 Shirley muutti Australiaan missä hän jatkoi työtä monien menestyneiden australialaisten artistin kanssa. Näitä olivat The Hoodoo Gurus, The Angels, Cold Chisel, Girl Monstar, Tina Arena, The Screaming Jets, Baby Animals. Silverchairin menestyneen debyyttialbumin "Frogstompin" tuottamisen jälkeen Shirley muutti Yhdysvaltoihin. Hän on nykyään Joe Bonamassan tuottaja.


title: Kevin Shirley

text: Hän teki Yhdysvalloissa useita menestysalbeita useiden artistien kanssa. Näitä olivat Aerosmith, Journey ja The Black Crowes. Hän on tuottanut viisi albumia Iron Maidenin kanssa ja työskenteli HIM:in ja Slayerin kanssa. Hän on työstänyt myös tunnettua "Led Zeppelin" -DVD:tä. Shirley miksasi vuonna 2002 Lordin Get Heavy -albumin.


title: Kevin Shirley

text: Vuonna 2012 hän teki yhteistyötä Iron Maidenin basistin Steve Harrisin kanssa ja miksasi hänen debyyttisooloalbuminsa "British Lion".


title: Stichodactyla mertensii

text: Stichodactyla mertensii on merivuokko, jota pidetään joskus suurikokoisissa meriakvaariossa, missä se on yksi helppohoitoisimmista lajeista kuplavuokkojen ohella.


title: Stichodactyla mertensii

text: "Stichodactyla mertensii" voi olla halkaisijaltaan puolitoistametrinen, litteä levy, jonka reunat ovat kevyesti poimuttuneet. Sen lonkerot ovat 1–2 cm pitkiä, pisimpiä levyn keskiosassa mutta puuttuvat vuokon suuaukon reunoilta. Lonkerot ovat vihertäviä tai ruskehtavia, pohjalevy vaaleanruskea, oranssien tai vaaleanpunaisten läikkien kirjoma.


title: Stichodactyla mertensii

text: "Stichodactyla mertensii" on kotoisin Indopasifiselta merialueelta ja Fidži-saarten ympäristöstä. Se elää kivipohjalla, mikä erottaa sen hiekalla elävästä lähisukulaisesta "Stichodactyla haddoni"sta.


title: Stichodactyla mertensii

text: Tämä vuokko elää 24–28 °C:n lämpötiloissa.


title: Stichodactyla mertensii

text: Zooxanthellae-panssarisiimalevät elävät merivuokon sisällä endosymbioosissa. Muutamat vuokkokalalajit ja muut koralliahvenet elävät vuokon välittömässä läheisyydessä ja sen lonkeroiden suojassa.


title: ERP (fysiologia)

text: ERP ("event-related brain potential") eli tapahtumasidonnainen herätepotentiaali syntyy aivoissa kun ulkoinen heräte aiheuttaa aivosähköisen muutoksen. Herätepotentiaalia voidaan kuvata myös kognitiivisena potentiaalina. Heräte voidaan saada antaa mille tahansa ihmisen aistille esimerkiksi näkö- tai kuuloherätteenä. Henkilö ei välttämättä tiedosta aivoissa tapahtunutta aistimusta.


title: ERP (fysiologia)

text: Herätepotentiaali on käytetty puheen ja kielellisen kehityksen sekä oppimisen tutkimuksissa. Näiden tutkimusten kautta on saatu selvitettyä esimerkiksi mahdollisia paljastavia tekijöitä lukivaikeuksille lapsilla tulevaisuudessa.


title: Hiilipussi

text:
Hiilipussit (Corycium enigmaticum eli ”arvoituksellinen pikku pussi”) ovat soikion muotoisia, eloperäistä hiiltä sisältäviä muodostumia kalliossa. Ne ovat vanhimpia Suomesta löydettyjä esihistoriallisen elämän jäänteitä.
Pussien alkuperä on epävarma. Alun perin niiden arveltiin olevan esihistoriallisten levien fossiileja, minkä vuoksi muodostumille annettiin latinankielinen nimi. Nykytiedon mukaan nämä 2–30 cm pitkät hiilirakenteet eivät ole oikeastaan fossiileja vaan kiveä, jossa on joukossa sinibakteereiden jäänteitä. Niiden oletetaan olevan peräisin prekambriselta ajalta ja niiden iäksi on arvioitu runsaat 1 900 miljoonaa vuotta.
Hiilipusseiksi nimetyt painaumat löysi J. J. Sederholm Näsijärven fylliittikallioista vuonna 1890. Aitolahden kunnanvaakunan aiheena olikin Corycium enigmaticum.


title: Jesse Mankinen

text: Jesse Joonas Mikael Mankinen (s. 20. toukokuuta 1991 Lappeenranta) on suomalainen jääkiekkoilija, joka pelaa SM-liigajoukkue Pelicansissa. Hän toimii joukkueen varakapteenina. Mankinen on pelipaikaltaan oikea laitahyökkääjä. Seuran urheilutoimenjohtaja Janne Laukkasen mukaan hän on hyvin liikkuva ja tuloksentekoon kykenevä hyökkääjä, jonka kätisyys tuo joukkueeseen lisää variaatioita ja mahdollisuuksia hyökkäys- sekä ylivoimapeliin. Mankinen laukoo oikealta.


title: Jesse Mankinen

text: Mankinen on Saimaan Pallon kasvatti ja hän edusti joukkuetta koko junioriuransa ajan. Mankinen voitti SaiPan C-nuorten sisäisen piste- ja maalipörssin sekä runkosarjassa että karsintasarjassa kausina 2005–2006 ja 2006–2007. Toukokuussa 2008 hän teki kolmivuotisen sopimuksen SaiPan SM-liigajoukkueen kanssa. Mankinen pelasi ensimmäisen liigaottelunsa 20. marraskuuta 2008 vieraissa Turun Palloseuraa vastaan. Yhteensä hän pelasi kauden 2008–2009 aikana SM-liigassa 15 runkosarjaottelua tehden yhden syöttöpisteen. Pääosin Mankinen pelasi kautensa vielä SaiPan A-nuorissa.


title: Jesse Mankinen

text: Kaudella 2009–2010 Mankinen pelasi SaiPassa 13 SM-liigan runkosarjaottelua tehden kolme syöttöpistettä. Hän pelasi suurimman osan kaudestaan A-nuorissa, mutta miesten pelit tulivat tutuksi myös Mestiksestä, jossa Mankinen pelasi yhteensä 12 ottelua Mikkelin Jukureiden ja alle 20-vuotiaiden maajoukkueen riveissä tehopistein 1+2=3.


title: Jesse Mankinen

text: Mankinen murtautui SaiPan SM-liigajoukkueeseen kaudella 2010–2011, jolloin 57 runkosarjaottelua toi hänelle tehot 6+3=9. Mankinen teki liigauransa avausmaalin 16. lokakuuta 2010 vieraissa Tampereen Ilvestä vastaan. Hän pelasi kauden aikana myös yhteensä kolme Mestis-ottelua Jukureissa ja alle 20-vuotiaiden maajoukkueessa tehden kaksi syöttöpistettä. Kaudella 2011–2012 Mankinen nousi SaiPan ykkösketjuun, jonka hän muodosti Jarno Koskirannan ja Jesse Saarisen kanssa. Mankinen oli tehoilla 16+13=29 joukkueen paras maalintekijä Koskirannan kanssa sekä kolmanneksi paras pistemies ketjukavereidensa jälkeen. Kaudella 2012–2013 hän oli 16 osumallaan SaiPan toiseksi paras maalintekijä Anssi Löfmanin kanssa. Kaudella 2013–2014 Mankinen oli 13 osumallaan joukkueen toiseksi paras maalintekijä Patrick Davisin jälkeen. Marraskuussa 2013 hän teki vuoden mittaisen ja KHL-pykälän sisältäneen sopimuksen SaiPan kanssa. Kaudella 2014–2015 Mankinen oli joukkueen ainoa kauden kaikki 60 runkosarja- ja seitsemän playoff-ottelua pelannut pelaaja.


title: Jesse Mankinen

text: Kaudeksi 2015–2016 Mankinen siirtyi kaksivuotisella sopimuksella Kalevan Pallon riveihin. Hän oli joukkueen kolmanneksi paras pistemies tehoilla 11+15=26. Kaudella 2016–2017 Mankinen teki SM-liigan yhden kauden piste-ennätyksensä tehoilla 18+21=39, joilla hän oli KalPan toiseksi paras maalintekijä ja jakoi joukkueen sisäisen pistepörssin kolmannen sijan Matias Myttysen kanssa. Mestarien liigassa Mankinen oli tehoilla 3+1=4 KalPan paras maalintekijä ja hän jakoi joukkueen sisäisen pistepörssin voiton Balázs Sebőkin kanssa. Mankinen voitti kauden päätteeksi SM-hopeaa.


title: Jesse Mankinen

text: Mankinen siirtyi kaudeksi 2017–2018 KHL-joukkue Vitjaz Podolskiin. Hän teki siellä 16 ottelussa tehot 2+4=6, kunnes joukkue teki ulkomaalaiskiintiössään tilaa SM-liigajoukkue Pelicansissa alkukauden pelanneelle Borna Rendulićille ja purki Mankisen sopimuksen. Pian tämän jälkeen Mankinen puolestaan siirtyi kevääseen 2019 asti ulottuvalla sopimuksella Pelicansiin. Hän jakoi 12 osumallaan joukkueen sisäisen maalipörssin toisen sijan Mikko Kousan ja Miska Siikosen kanssa edellään vain Iikka Kangasniemi. Kaudeksi 2018–2019 Mankinen nimettiin Pelicansin varakapteeniksi.


title: Jesse Mankinen

text: Mankinen pelasi alle 18-vuotiaiden MM-kilpailuissa vuonna 2009, jolloin hän voitti pronssia. Mankinen pelasi myös alle 18-vuotiaiden Ivan Hlinkan muistoturnauksessa vuonna 2008. Yhteensä hän on pelannut yhteensä neljä nuorten ja 27 poikien maaottelua.


title: Jesse Mankinen

text: Suomen A-maajoukkueessa Mankinen on pelannut kahdeksan ottelua tehden yhden syöttöpisteen. Hänet valittiin Suomen MM-leiriryhmän ensimmäiselle viikolle keväällä 2012. Mankinen pelasi ensimmäisen A-maaottelunsa Euro Hockey Challengessa 4. huhtikuuta 2012 Rapperswilissä Sveitsiä vastaan. Hänen ketjukaverinsa ottelussa olivat samat kuin SaiPassa; Jarno Koskiranta ja Jesse Saarinen. Toisen Sveitsi-ottelun jälkeen Mankinen putosi leiriryhmästä.


title: Jesse Mankinen

text: Mankisen pikkuveli Joonas on pelannut myös jääkiekkoa.


title: Westerplatten taistelu

text: Westerplatten taistelu oli Saksan Puolan-offensiivin ja toisen maailmansodan ensimmäinen taistelu. Se käytiin 1.–7. syyskuuta 1939 saksalaisten ja puolalaisten välillä Danzigissa (nyk. Gdansk) Westerplatten niemimaalla sodan ensimmäisellä viikolla. Pieni puolalainen varuskunta puolustautui moninkertaisesti vahvemman vihollisen maalta, mereltä ja ilmasta tapahtunutta hyökkäystä vastaan.


title: Westerplatten taistelu

text: Kansainliiton neuvosto oli sallinut Puolan pitää 88 sotilaan varuskuntaa Westerplatten niemimaalla Danzigin vapaakaupungissa. Niemimaan erotti mantereesta kanava, mutta sinne pääsi maitse kapeaa laituria pitkin. Puolan hallussa oleva osa Westerplattea oli erotettu muusta Danzigista tiilimuurilla.


title: Westerplatten taistelu

text: Elokuuhun 1939 mennessä puolalainen varuskunta oli kasvanut 182 sotilaaseen. Varuskuntaan kuului myös 27 siviilityöntekijää. Sen aseistukseen kuului 75 mm:n kenttätykki, kaksi 37 mm:n panssarintorjuntatykkiä ja neljä kranaatinheitintä. Sotilailla oli myös käytettävissään yllättävän suuri määrä konekiväärejä miesmäärän nähden, 41 kappaletta.


title: Westerplatten taistelu

text: Varuskunta oli kevyesti linnoitettu, joskaan siihen ei kuulunut maanalaisia osia tai rakennelmia. Linnoitukseen kuului viisi niemimaan metsikköön piilotettua pientä betonibunkkeria ja vartiotupaa sekä suuri betoninen kasarmirakennus ja myös juoksuhautojen ja barrikadien verkosto. Suunnitelman mukaan linnoitteen oli tarkoitus kestää hyökkäystä 12 tunnin ajan, ja sinä aikana maitse saapuvien pääjoukkojen oli tarkoitus saapua apuun.


title: Westerplatten taistelu

text: Varuskunnan komentaja oli majuri Henryk Sucharski, jonka varakomentajana oli kapteeni Franciszek Dąbrowski. Nyttemmin löydettyjen todisteiden mukaan Dąbrowski oli toiminut taistelun toisesta päivästä lähtien varsinaisena komentajana, sillä Sucharski oli tuolloin saanut saksalaisten ilmahyökkäyksen aikana hermoromahduksen.


title: Westerplatten taistelu

text: Ennen ensimmäistä maailmansotaa rakennettu saksalainen taistelulaiva "Schleswig-Holstein" purjehti Danzigin satamaan muka rauhanomaiselle laivastovierailulle elokuun lopulla 1939. Alus ankkuroi kanavaan Westerplatten ja mantereen välille lähelle puolalaisten varuskuntaa. Se vietti satamassa muutaman hiljaisen päivän.


title: Westerplatten taistelu

text: Yllättäen 1. syyskuuta 1939 klo 4.45 paikallista aikaa taistelulaiva "Schleswig-Holstein" ampui täyslaidallisen 280 mm ja 150 mm tykeillään kohti Westerplatten linnoitusta. Täyslaidallista pidetään todennäköisenä toisen maailmansodan avauslaukauksena.


title: Westerplatten taistelu

text:
Yllättävää avausta seurasi osasto helppoa ja nopeaa voittoa odottavaa saksalaista jalkaväkeä. Osasto kulki tykkitulen tiilimuuriin avaamasta aukosta, mutta joutui vuorostaan itse yllätetyksi. Puolustajat avasivat ristitulen kohti saksalaisia huolellisesti valmistelluista ja piilotetuista tuliasemista. Samana päivänä saksalaiset yrittivät kahdesti ilman tulosta kärsien odottamattoman suuria tappioita. Puolalaisten ainoa kenttätykki ampui 28 laukausta kohti saksalaisten asemia kanavan toisella puolella. Se ehti osua useisiin tuliasemiin ja komentopaikkaan ennen kuin siihen osui.
Puolustajat tekivät myös vastahyökkäyksen tuhoten saksalaisten poliisin vartiopaikan käsikranaateilla. Tosin kaksi puolalaista haavoittui kuolettavasti hyökkäyksessä. Ensimmäisen päivän aikana puolalaiset kärsivät tappioina yhden kaatuneen ja seitsemän haavoittunutta, joista viisi kuoli myöhemmin. Saksalaiset menettivät 17 kaatunutta ja 53 vakavasti haavoittunutta 225 päivän aikana taisteluun osallistuneista. Lisäksi yksi komppanianpäällikkö haavoittui kuolettavasti. Kaikkiaan saksalaiset ilmoittivat tappioikseen 40–50 kaatunutta päivän aikana. Heidän tappionsa olisivat olleet suurempia, ellei majuri Sucharski olisi keskeyttänyt kranaatinheittimiensä tulitusta muutaman yhteislaukauksen jälkeen. Sucharski halusi säästää ammuksia, jonka tähden ehdittiin ampua vain 104 laukausta 860 kranaatista, sillä kranaatinheittimet tuhottiin seuraavana päivänä.


title: Westerplatten taistelu

text: Seuraavien päivien aikana saksalaiset pommittivat niemimaata laivaston ja kenttätykistön avulla. 2. syyskuuta kaksi aaltoa Stuka-syöksypommittajia tuhosivat puolalaisten kranaatinheittimet ja saivat täysosuman yhteen bunkkereista 500 kg pommilla. Yhteensä Stukat pudottivat 26,5 tonnin edestä pommeja tappaen kahdeksan puolustajaa ja poistaen pelistä majuri Sucharskin, joka sai hermoromahduksen hyökkäyksen aikana.


title: Westerplatten taistelu

text: Tulituksen ja Stukahyökkäysten ansiosta Westerplatten alueen peitti suuri ja sakea savupilvi. Saksalaiset uskoivat, ettei kukaan voinut selvitä moisesta pommituksesta, vaikka jälkeenpäin puolustajat olivat kärsineet vain suhteellisen pieniä tappioita. Saksan merijalkaväki, Danzigin SS-osasto ja poliisijoukot tekivät muutamia varovaisia koehyökkäyksiä, jotka puolalaiset torjuivat. Hyökkäysten varovaisuuden vuoksi saksalaiset kärsivät vain pieniä tappioita. Puolalaiset onnistuivat tuhoamaan hyökkäyksen aikana myös yhden panssaroidun resiinan.


title: Westerplatten taistelu

text: Puolan radio raportoi päivittäin: ”Westerplatte jatkaa taistelemista.” Tukijoukot mukaan lukien kaikkiaan 3 400 saksalaista oli sidottuna viikon kestäneeseen taisteluun 182-henkistä varuskuntaa vastaan.


title: Westerplatten taistelu

text: Aamulla 7. syyskuuta majuri Sucharski otti tehtävänsä takaisin. Hän piti taistelun jatkamista toivottomana ja päätti antautua. Suurin osa upseereista ja miehistöstä vastusti antautumista, koska he halusivat taistelun jatkamisen kannustavan koko Puolaa puolustussodassa. Alaistensa vastustuksesta huolimatta Sucharski nostatti valkoisen lipun linnakkeen ylle aamulla klo 09.45.


title: Westerplatten taistelu

text: Saksalaisten komentaja kenraali Friedrich Eberhardt oli niin vaikuttunut urheasta vastarinnasta, että palautti Sucharskin antautumisen merkiksi antaman seremoniallisen sapelin. Samaan aikaan saksalaiset kuulustelivat väkivaltaisesti varuskunnan radistia Kazimierz Rasińskia. Kun hän kieltäytyi luovuttamasta viestisalauskoodeja vangitsijoilleen, saksalaiset ampuivat hänet saman tien.


title: Westerplatten taistelu

text: Taistelun aikana kaatui noin 15 puolalaista. Haavoittuneita oli 53, joista osa kuoli myöhemmin haavoihinsa. Vangiksi jäi viisi upseeria, 27 aliupseeria ja 158 miestä. Pian antautumisen jälkeen teloitetun Rasińskin jälkeen sotavankeuden aikana teloitettiin vielä joitakin Westerplatten puolustajia.


title: Westerplatten taistelu

text: Saksalaisia kaatui ja haavoittui arvioista riippuen 200–400 väliltä.


title: Westerplatten taistelu

text: Westerplatten sitkeä vastarinta ylivoimaa vastaan kannusti muuta Puolaa taistelemaan. Puolalaisten puolustukselle ei annettu juuri mahdollisuuksia, sillä pian myös toinen suurvalta, Neuvostoliitto hyökkäsi Puolaan vallaten maan itäosan.


title: Westerplatten taistelu

text: Puolalainen runoilija Konstanty Ildefons Gałczyński kirjoitti varuskunnan puolustajien muistoksi runon "Pieśń o żołnierzach Westerplatte" (”Westerplatten sotilaiden laulu”). Runo vahvisti sodan loppupuolella syntynyttä myyttiä Westerplatten puolustajista, jotka taistelivat viimeiseen mieheen asti, vaikka todellisuudessa suurin osa sotilaista selvisi hengissä antautumiseen asti. Eräs Puolan kansanarmeijan yksikkö nimettiin 1. puolalaiseksi Westerplatten puolustajien panssariprikaatiksi.


title: Westerplatten taistelu

text: Majuri Sucharski selvisi sodasta, mutta kuoli jo vuonna 1946. Hänet ylennettiin prikaatinkenraaliksi ja hänelle myönnettiin korkein puolalainen ansiomerkki Virtuti Militari. Hänestä tuli kiistelty hahmo, kun 1990-luvulla esitettiin väittämä, että hänen osuutensa taistelun johtamisessa oli ollut luultua vähäisempi. Asia nousi esiin kapteeni Dąbrowskin kuoltua. Esitettyjen väitteiden mukaan Sucharskin alaiset olivat vannoneet, etteivät paljastaisi eläessään, että heidän nimetty komentajansa kärsi hermoromahduksesta suurimman osan taistelusta. Stanisława Górnikiewicz-Kurowska kyseenalaisti kirjassaan "Westerplatte Wojna i pamięć" Sucharskin hermoromahdusta koskevat väitteet. Górnikiewicz-Kurowskan luettelemien asiakirjalähteiden ja hänen tekemien haastattelujen mukaan Sucharski säilytti Westerplatten puolalaisten komennon loppuun asti. Vaikka Sucharskin hermoromahdusta pitävät väitteet pitäisivätkin paikkansa, niin Westerplatten taistelusta on jo kehittynyt puolalaisten sankaritarina, jossa totuus ja myytti lomittuvat toisiinsa.


title: Westerplatten taistelu

text: Sodan jälkeisinä vuosina useat puolalaiset koulut ja laivat nimettiin Westerplatten puolustajien kunniaksi. Linnoituksen parakkien ja bunkkereiden rauniot jätettiin pääosin taistelun jälkeiseen kuntoon ja ne ovat yhä jäljellä. Yksi vartiotuvista muutettiin sodan jälkeen museoksi, jonka käytävää koristaa kaksi "Schleswig-Holsteinin" 280 mm tykin hylsyä. Taistelun paikalle on pystytetty 25 metriä korkea monumentti.


title: Robert Trout

text: Robert Trout (oik. Robert Albert Blondheim 15. lokakuuta 1909 Pohjois-Carolina – 14. marraskuuta 2000 New York, New York) oli yhdysvaltalainen radiotoimittaja, jota pidetään ensimmäisenä uutisankkurina. Kotimaassaan hänet muistetaan erityisesti Normandian maihinnousun raportoinnista kesällä 1944.


title: Robert Trout

text: Blondheim syntyi Pohjois-Carolinassa, mutta muutti perheensä mukana Washington DC:hen ollessaan 3-vuotias. Hän halusi tulla matkakirjailijaksi ihailemansa Jack Londonin tavoin, mutta päätyi vuonna 1932 apupojaksi washingtonilaiselle WJSV-radioasemalle. Jouduttuaan kerran korvaamaan paikalle saapumatonta uutistenlukijaa Blondheim otti käyttöön sukunimen Trout erään perheystävän mukaan. CBS:lle Trout siirtyi sen ostettua WJSV:n vuonna 1932.


title: Robert Trout

text: Trout sai julkisuutta jo 1930-luvulla. Hän teki muun muassa lähetykset Franklin Rooseveltin virkaanastujaisista, Edvard VIII:n ja Wallis Simpsonin häistä ja oli ainoa yhdysvaltalainen radiotoimittaja kuningas Yrjö VI:n kruunajaisissa. Lopullisen maineensa Trout sai kuitenkin toisen maailmansodan aikana. Kun Saksa liitti Itävallan itseensä maaliskuussa 1938, Trout loi ohjelman CBS World News Roundup, jossa esitettiin eri puolilla Eurooppaa olevien toimittajien lyhytaalloilla lähettämiä tilanneselostuksia. Toimittajien joukossa oli Wienissä ollut Edward R. Murrow, jonka kanssa Trout teki Lontoosta käsin toisen CBSWNR-lähetyksen Saksan miehitettyä Tšekkoslovakian sudeettialueet. Trout vietti sodan loppuajan Lontoossa. Kun heinäkuussa 1944 saksalaisessa radiolähetyksessä kerrotiin vahvistamaton tieto maihinnousun alkamisesta Normandiassa, Trout teki seitsemäntuntisen lähetyksen, jossa kerrottiin sekä virallisia tietoja että toimittajien raportteja.


title: Robert Trout

text: Sodan jälkeen Trout jatkoi uutisohjelmien tekemistä CBS:lle, mutta siirtyi vuonna 1947 NBC:lle, jolla ollessaan päätyi muun muassa juontamaan tietokilpailuohjelmaa "Who Said That?". CBS:lle palattuaan Troutilla oli vaikeuksia sopeutua television tuloon. Syynä oli pitkälti hänen ulkoasunsa, joka erään CBS:n johtoportaan edustajan mielestä muistutti "armenialaista mattokauppiasta". 1960-luvulle tultaessa Trout oli päätynyt uutisankkuriksi New Yorkin paikallisuutisiin ja television puolella viiden minuutin mittaisiin päiväuutislähetyksiin. Vuonna 1964 hänet valittiin tekemään ohjelmaa demokraattien puoluekokouksesta, mutta huonojen katsojalukujen takia hänet korvattiin Walter Cronkitella. Viimeisessä merkittävässä toimessaan hän oli All Things Considered -ohjelman toimittajana.


title: Sarvikala

text: Sarvikala ("Zanclus cornutus") on näyttävä, musta-kelta-valkoinen koralliriuttojen kala. Se on sukunsa ja heimonsa ainoa laji.


title: Sarvikala

text: Sarvikala on litteä, pitkänokkainen kala, jonka vartalo on pystysuunnassa musta-kelta-valkoraitainen. Se voi kasvaa 24 cm korkeaksi. Selkäevä ulottuu kapeana viirinä pitkälle kalan taakse. Se muistuttaa paljon viirikalaa, mutta viirikalan vartalossa on vain mustaa ja valkoista.


title: Sarvikala

text: Sarvikala elää luonnossa Indopasifisen merialueen koralliriutoilla. Se on haluttu akvaariokala, mutta vaikea hoidettava. Se tsarvitsee paljon uimatilaa, ja sen ruokkiminen on vaikeaa.


title: Johan August von Essen

text: Johan August von Essen (s. 11. toukokuuta 1815 Laihia – k. 26. elokuuta 1873 Kaarina) oli suomalainen lehtimies, maanviljelijä, valtiopäivämies ja kuvernööri. Von Essenin isä, Gustaf Johan von Essen oli luutnantti Pohjanmaan jalkaväkirykmentissä. Von Essenin äiti oli Johanna Magdalena Forsman. Von Essen kävi Vaasan triviaalikoulua 31. tammikuuta 1824–1831 ja Turun lukiota 23. elokuuta 1831–29. helmikuuta 1832. Sen jälkeen hän jatkoi Helsingin yliopistossa, josta hän ei kuitenkaan valmistunut. Vuonna 1843 von Essen muutti vaimonsa kanssa Ruotsiin. Ruotsissa von Essen kirjoitti nimimerkillä –S. –N. kaunokirjallisen teoksen "Mordnatten i Kauhajoki", joka perustuu muistitietoihin. Teos kertoo, mitä venäläiset Vasili Orlov-Denisovin kasakat tekivät niin kutsuttuna murhayönä Kauhajoella sijainneen Ala-Knuuttilan tilan asukkaille ja itse tilalle. Von Essenillä oli äitinsä kautta yhteyksiä Ala-Knuuttilaan. Teos suomennettiin vasta vuonna 2008 nimellä "Murhayö Kauhajoella 1808".


title: Johan August von Essen

text: Vuonna 1846 von Essen palasi Ruotsista takaisin Suomeen ja asettui Varsinais-Suomeen, Kaarinan Rauhanlinnan tilalle. Von Essen oli saanut lehtimiehen koulutuksen ja kirjoitti näytelmiä, novelleja, kaunokirjallisuutta sekä jatkokertomuksia. Hän myös kävi esimerkiksi J. V. Snellmanin kanssa polemiikkiä. Von Essen lisäksi viljeli maata.


title: Johan August von Essen

text: Von Essen puolusti liberaaleja ajatuksia ja painovapautta. Hänestä tuli sittemmin ruotsinkielisen Åbo Underrättelser -sanomalehden päätoimittaja ja vuonna 1866 Kuopion läänin vt. kuvernööri. Vakinainen kuvernööri hänestä tuli vuonna 1868. Vuosina 1863–1864 ja 1872 von Essen toimi valtiopäivämiehenä. Von Essen oli lisäksi Tammikuun valiokunnan jäsen.


title: Liedakkalan seisake

text: Liedakkalan seisake () oli rautatieliikennepaikka Liedakkalan kylässä Keminmaan kunnassa Lapin läänissä rataosalla . Liikennepaikka sijaitsi noin 15 ratakilometriä pohjoiseen Kemin rautatieasemalta.


title: Liedakkalan seisake

text: Liedakkala oli risteysasema, jossa Kemin ja Kelloselän välisestä radasta erkani sivurata Kalkkimaalle. Rataa käytettiin pääasiassa kalkkikiven kuljetuksiin.


title: Liedakkalan seisake

text: Liedakkalan alkuperäinen puinen pysäkkirakennus rakennettiin vuonna 1907 Thure Hellströmin suunnitelmien pohjalta. Alun perin rakennuksen keskiosa oli avoin, mutta se laudoitettiin umpeen noin vuonna 1930. Rakennus tuhoutui sodassa 1944. Tuhotun asemarakennuksen tilalle rakennettiin uusi liikennepaikkarakennus Jarl Ungernin suunnitelmien pohjalta vuonna 1945. Uudempi asemarakennus on sittemmin purettu.


title: Liedakkalan seisake

text: Nykyisin Liedakkalan ratapiha on purettu lukuun ottamatta Kalkkimaan suuntaan sähköasemalle johtavaa lakkautettua rataa. Kalkkimaan radalle ei kuitenkaan ole kiinteää vaihdeyhteyttä. Mikäli sähköasemalle on vaunukuljetuksia, rekataan pääraidetta siten että siirtyminen sivuradalle on tilapäisesti mahdollista.


title: Petalismi

text: Petalismi () on ostrakismoksen Syrakusassa käytössä ollut muunnos. Se eroaa ostrakismoksesta siten, että saviastian kappaleiden sijasta äänestyksessä käytettiin oliivipuun lehtiä ja kun ostrakismossa saatettiin tuomita 10 vuodeksi maanpakoon, oli petalismin vastaava karkoitusaika vain 5 vuotta.


title: Äksyt vanhat herrat

text: Äksyt vanhat herrat on vuonna 1993 ensi-iltansa saanut komediaelokuva, jonka pääosia näyttelevät Jack Lemmon, Walter Matthau ja Ann-Margret.


title: Äksyt vanhat herrat

text: John Gustafson (Lemmon) ja Max Goldman (Matthau) ovat toistensa naapureita Minnesotassa. He olivat ennen ystäviä, mutta nykyään pahimpia vihamiehiä. Viisikymmentä vuotta jatkunut naljailu ja sanaharkka muuttuu keskinäiseksi kilpailuksi, kun kadun toiselle puolelle muuttaa leskirouva Ariel Truax (Ann-Margret).


title: Äksyt vanhat herrat

text: "Video-oppaassa" vuodelta 1994 Olavi Similä kutsuu elokuvaa puolivillaiseksi ja huonosti kirjoitetuksi ja antaa sille kaksi tähteä viidestä, mikä vastaa sanallista arviota ”keskinkertainen”. "VideoHound’s Golden Movie Retriever" on vähän suopeampi ja antaa kolme tähteä neljästä.


title: Kim Nabb

text: Kim Nabb (s. 30. huhtikuuta 1985 Vaasa) on suomalainen jääkiekkoilija, joka siirtyi kaudeksi 2012–2013 Mestiksen Sportiin. Hän on voittanut urallaan kahdesti Mestiksen mestaruuden.


title: Kim Nabb

text: Nabb on Sportin kasvatti, ja hän pelasi ensimmäisen ottelunsa edustusjoukkueessa kaudella 2001–2002. Hän pelasi Sportissa pitkään, mutta teki sopimuksen SM-liigaseura Lukon kanssa jo kaudeksi 2008–2009, mutta hänet vuokrattiin vielä kaudeksi Sportiin. Nabb teki Mestis-finaalien 2009 neljännen ottelun jatkoajalla Vaasan Sportille mestaruuden ratkaisseen maalin.


title: Kim Nabb

text: Kauden 2009–2010 Nabb pelasi kokonaan Lukossa. Seuraavankin kauden hän aloitti Raumalla, mutta hänen sopimuksensa purettiin marraskuussa 2010, ja hän palasi loppukaudeksi Sportiin. Sportissa Nabb teki 16 pistettä 24 ottelussa ja oli pudotuspeleissä auttamassa Sportia Mestiksen mestaruuteen. Kauden jälkeen Ruotsin Allsvenskanissa pelaava Mora IK teki sopimuksen Nabbin kanssa.


title: Kim Nabb

text: Nabb edusti Moraa yhden kauden ja teki sen aikana 14 pistettä 46 ottelussa. Seuraavaksi kaudeksi hän palasi Sportiin, jonka kanssa teki vuoden sopimuksen.


title: Heteractis crispa

text: Heteractis crispa on merivuokko, joka tunnetaan symbioosista vuokkokalojen kanssa. Sitä pidetään joskus meriakvaariossa, mutta monet akvaarioon hankitut yksilöt kuolevat pian.


title: Heteractis crispa

text: Se kasvaa halkaisijaltaan puolimetriseksi. Se voi olla sävyltään ruskea, punertava tai aivan vaaleanpunainen.


title: Heteractis crispa

text: "Heteractis crispa" elää luonnossa Australian rannikolla, Indopasifisella merialueella, Malediiveilla ja Punaisellamerellä. Sille tyypillisiä lämpötiloja ovat 24–27 °C.


title: Heteractis crispa

text: Zooksantelli-levät elävät merivuokon sisällä endosymbioosissa. Muutamat vuokkokalalajit ja muut koralliahvenet elävät vuokon välittömässä läheisyydessä ja sen lonkeroiden suojassa.


title: Äksymmät vanhat herrat

text: Äksymmät vanhat herrat on Jack Lemmonin ja Walter Matthaun komediaelokuva vuodelta 1995. Se on jatkoa elokuvalle "Äksyt vanhat herrat". Se on myös viimeinen elokuva, jossa Burgess Meredith näytteli.


title: Äksymmät vanhat herrat

text: Naapurukset John Gustafson (Lemmon) ja Max Goldman (Matthau) tulevat nykyään paremmin toimeen. He yrittävät järjestää lapsilleen (Hannah ja Pollack) häitä ja estää uuden asukkaan (Loren) avaaman ravintolan käynnin, koska se tuli entisen viehekaupan tilalle.


title: Regiment de Meuron

text: Regiment de Meuron oli vuonna 1781 perustettu sveitsiläinen jalkaväkirykmentti. Rykmentti nimettiin Neuchâtelin kaupungissa 1738 syntyneen eversti Charles Daniel de Meuronin mukaan.


title: Regiment de Meuron

text: Rykmentti toimi Ceylonilla Hollannin Itä-Intian kauppakomppanian palveluksessa. Vuonna 1795 kauppakomppania ei pystynyt maksamaan palkkasaataviaan ja ajautui konkurssiin. Rykmentti liittyi Britannian armeijan palvelukseen lupauksella, jonka mukaan heille maksetaan normaalin brittisotilaan palkka ja armeija korvaa kauppakomppanian maksamattomat palkkarästit.


title: Regiment de Meuron

text: Vuoteen 1798 mennessä kaikki palkkavaatimukset oli hoidettu ja rykmentti oli kiinteä osa Britannian armeijaa. He palvelivat Mysoren sodassa 1799, Napoleonin Välimeren ja Espanjan itsenäisyystaisteluissa 1806–1812 ja Kanadassa vuoden 1812 sodassa sekä Red River Colonyssä. Winnipegissä St. Bonifacen kaupunginosassa sijaitseva katu on nimetty rykmentin mukaan, "Rue des Meurons".


title: Liftarimurhat

text: Liftarimurhilla tarkoitetaan kesällä 1971 Etelä-Suomessa tehtyjä kolmoissurmia, joihin todettiin syylliseksi hyvinkääläinen Ensio "Häkä-Enska" Koivunen.


title: Liftarimurhat

text: 11. heinäkuuta 1971 23-vuotias Salme Helena Metsänikula (s. 28. tammikuuta 1948) oli lähtenyt linja-autolla kotiseudultaan Anjalasta Helsingin kautta opiskelukaupunkiinsa Turkuun. Hän ehti Korialle, jossa katosi jäljettömiin. Hän oli jäänyt pois Korialla, josta hänen oli tarkoitus liftata Turkuun.


title: Liftarimurhat

text: 17. elokuuta 17-vuotiaat Ritva Anneli Raijas (s. 27. marraskuuta 1953) ja Pirjo Marjatta Laiho (s. 20. heinäkuuta 1954) lähtivät liftaamalla Helsingin Pitäjänmäeltä tätinsä luokse Hyvinkäälle. Perille he eivät päässeet ja muutaman päivän kuluttua heistä julkaistiin katoamisilmoitus. Viimeinen todistus Laihon ja Raijaksen sijainnista oli 14. elokuuta sillalta Hämeenlinnantiellä lähellä Keimolaa. Autoilija, 28-vuotias helsinkiläinen mies, otti tytöt kyytiin sillalta. Hänen muistikuvansa perustui siihen, että radiosta tuli Helsingin yleisurheilun EM-kisojen 5 000 m juoksun finaali.


title: Liftarimurhat

text: Helsinkiläinen perhe lähti 18. elokuuta sienimetsään Inkoon Degerbyn kylään. Melkein heti metsään tultuaan perheen isä kompastui pitkälle mädäntyneeseen ruumiiseen, joka oli kääritty muovipressuun ja peitettynä sammaleella ja risuilla. Ruumiin vieressä oli siististi asetetut silmälasit ja kiiltonahkakengät. Inkoon poliisi hälytti paikalle KRP:n, joka aloitti metsässä etsinnät ja haravoi ympäristön. Paljastui, että kuolinsyy ei ollut luonnollinen. Myöhemmin uhrin henkilöllisyydeksi varmistui Salme Metsänikula. Uhrin omaisuudesta oli hävinnyt muun muassa kamera, kolme sormusta ja vyö.


title: Liftarimurhat

text: Metsänikulan ruumiin löytöpaikka sijaitsi Degerbyn vanhan työleirin lähellä, jonne sijoitettiin rikollisia kärsimään tuomionsa viime hetkiä ennen vapautusta. Poliisi seuloi vankien tiedot ja sormenjäljet siltä varalta, että tekijä olisi joku siellä olevista.


title: Liftarimurhat

text: 20. elokuuta poliisille tuli soitto tavaroista, jotka joku oli löytänyt Helsingin Seutulan Vanhan lentokenttätien varrelta hylätystä kaivosta. Poliisit löysivät ojasta nuoren naisen henkilökohtaisia tavaroita, muun muassa Kela-kortin sekä äänilevyjä. Tavaroiden todettiin kuuluvan Raijakselle ja Laiholle.


title: Liftarimurhat

text: Raijaksen ja Laihon kengät oli myös aseteltu siististi riviin kuten Inkoossa, ja kuolemansyyntutkinnassa uhrien päästä löytyi ruhjeita ja verestä alkoholia. Toiselle tytölle oli tehty seksuaalista väkivaltaa. Kuolinsyy oli häkämyrkytys.


title: Liftarimurhat

text: Poliisi löysi auton 26. syyskuuta ja pidätti omistajan, 41-vuotiaan hyvinkääläisen Ensio Kalevi Koivusen (23. kesäkuuta 1930 Impilahti – 27. toukokuuta 2003). Koivusen kuulustelujen aikana oli teknisten tutkimusten tuloksena löydetty Laihon ja Raijasen surmapaikalta Koivuselle kuulunut hius. Koivusen kotoa löydetty kamera tunnistettiin Metsänikulalle kuuluneeksi. Tien pientareelta löydetyistä valokuvista löytyi Koivusen sormenjäljet.


title: Liftarimurhat

text: Liftarisurmat ovat nykyisenä rikostapauksena sarjamurha, joita on Suomessa tehty puolen tusinaa.


title: Palden Thondup Namgyal

text: Palden Thondup Namgyal (23. toukokuuta 1923 – 29. tammikuuta 1982) oli Sikkimin 12. ja viimeinen kuningas.


title: Palden Thondup Namgyal

text: Kuusivuotiaana Namgyal meni opiskelemaan St. Josephin sisäoppilaitokseen, Kalimpongiin Darjeelingiin Intiaan mutta joutui malarian takia keskeyttämään oppinnot. Kahdeksanvuotiaasta yksitoistavuotiaaksi Palden oli luostarikoulussa setänsä opissa.


title: Palden Thondup Namgyal

text: Palden oli isänsä, kuningas Tashi Namgyalin, neuvonantaja ja neuvotteli Intian itsenäistyttyä Sikkimin asemasta vuoden 1948 jälkeen. Sikkim, joka sijaitsee Intian ja Kiinan välissä Himalajan vuoristossa sai erikoisen aseman: valtiosopimus takasi itsenäisen valtion ja Intian protektoraatin aseman. Intian pääministeri Jawaharlal Nehru kuitenkin halusi että maa liitettäisiin Intiaan sillä Sikkimillä oli Kiinan kanssa rajaa ja Kiinan vallatessa Tiibetin pelkäsi Nehru että Sikkimille käy samoin.


title: Palden Thondup Namgyal

text: Palden Thounup Namgyal tapasi Windemere-hotellin baarissa amerikkalaisen seurapiirikaunottaren Hope Cooken Darjeelingissä Intiassa vuonna 1959. He menivät naimisiin vuonna 1963. Seuraavana vuonna Paldenin isä kuningas Tashi Namgyal kuoli syöpään. Palden kruunattiin Sikkimin kuninkaaksi ja hänen 22-vuotias amerikkalaissyntyinen puolisonsa kuningattareksi vuonna 1965.


title: Palden Thondup Namgyal

text: 14. huhtikuuta 1975 Sikkimin kuningaskunta, joka oli ollut vuodesta 1973 Intian suojelualue liitettiin Intian liittotasavaltaan. Sikkimin parlamentti oli tehnyt kaksi päivää myöhemmin aloitteen monarkian lopettamisesta. Kansanäänestyksessä noin 60 000 ihmistä äänesti Intiaan liittymisestä ja 1 500 vastaan. Palden ja Hope olivat vähän aikaa kotiarestissa. Joidenkin tarkkailijoiden mukaan Intia oli manipoloinut vaaleja. Sikkim oli ollut Intian vaikutuspiirissä vuodesta 1950.


title: Palden Thondup Namgyal

text: Kuninkaallisen perheen tuhlaileva elämäntapa ja uudistuspolitiikan puute oli synnyttänyt poliittisia levottomuuksia maassa etenkin maan nepalilaisväestön keskuudessa. Kuninkaan oli pakko kutsua intialaisia joukkoja tilannetta rauhoittamaan. Tämän jälkeen solmittiin valtiosopimus Intian ja Sikkimin välille.


title: Palden Thondup Namgyal

text: Hope ja Palden muuttivat Manhattanille jossa he asuivat yhdessä vuoteen 1980 jolloin he erosivat. Hope asui lastensa Paldenin ja Hopen kanssa New Yorkissa. Kuningas kuoli syöpään vuonna 1982 Yhdysvalloissa. Prinssi Wangschuk Namgyal toisesta avioliitosta nimettiin 13. kuninkaaksi, mutta tittelillä ei ole enää virallista merkitystä.


title: Hope Cooke

text: Hope Cooke (s. 24. kesäkuuta 1940 San Francisco, Kalifornia) oli yhdysvaltalainen seurapiirirouva ja Etelä-Aasiassa sijaitsevan Sikkimin kuningatar, kuningas Palden Thondup Namgyalin puoliso vuosina 1963−1980.


title: Hope Cooke

text: Hope Cooken isä oli John J. Cooke ja äiti Hope Noyes. Noyes oli lentäjä ja kuoli tammikuussa vuonna 1942 vain 25-vuotiaana, kun hänen lentokoneensa törmäsi maahan Nevadassa. Itsemurha oli myös yksi selitys. Cooken vanhemmat olivat eronneet marraskuussa 1941. Cooke ja hänen sisarpuolensa Harriet Townsend menivät John Cooken vanhempien luokse. Cooke asui myös jonkun aikaa setänsä luona.


title: Hope Cooke

text: Vuonna 1959 Cooke valmistui Sarah Lawrencen collegesta ja vietti kesän Intiassa. Siellä hän tapasi Sikkimin kruununprinssi Palden Thondup Namgyalin Windemere-hotellin baarissa Darjeelingissä.


title: Hope Cooke

text: Neljä vuotta myöhemmin Cooke, joka oli anglikaani, meni naimisiin Paldenin kanssa buddhalaisessa luostarissa 20. maaliskuuta 1963. Samalla Hoope luopui seurapiirielämästään. Paldenin isä kuningas Tashi Namgyal oli kuollut samana vuonna.


title: Hope Cooke

text: 4. huhtikuuta 1965 Palden Thondup Namgyal kruunattiin Sikkimin kuninkaaksi ja Hope kuningattareksi.


title: Hope Cooke

text: 14. huhtikuuta 1975 Sikkimin kuningaskunta, joka oli ollut vuodesta 1973 Intian suojelualue, liitettiin Intian liittotasavaltaan. Kansanäänestyksessä noin 60 000 ihmistä äänesti Intiaan liittymisestä ja 1 500 vastaan. Kuningaspari oli vähän aikaa kotiarestissa. Joidenkin tarkkailijoiden mukaan Intia oli manipuloinut vaaleja.


title: Hope Cooke

text: Cooke muutti kahden lapsensa, Paldenin ja Hopen, kanssa Manhattanille. Palden Thondup Namgyal ja Cooke erosivat vuonna 1980. Entinen kuningas kuoli vuonna 1982 syöpään New Yorkissa.


title: Hope Cooke

text: Cooke on nykyään New Yorkin kaupungin turistikeskuksen pääopas ja historioitsija. Hän asuu Brooklynissä. Hän on kirjoittanut elämäkerran elämästään Sikkimissä, sen nimi on "Time Change".


title: Gertrud Simmel

text: Gertrud Simmel (o.s. "Kinel", kirjoitti salanimellä "Marie Luise Enckendorff", 1864–1938) oli saksalainen filosofi. Hän oli kiinnostunut miehen ja naisen välisestä suhteesta ja aikansa ajankohtaisista teemoista. Hänen filosofiaansa leimaa uskonto, nimittäin usko ihmisen ja maailman metafyysiseen yhteyteen kaikkialla läsnä olevassa jumalassa. Julkaistujen teosten lisäksi häneltä jäi julkaisematon novellikäsikirjoitus.


title: Gertrud Simmel

text: Simmelin puoliso oli sosiologi ja filosofi Georg Simmel, ja heillä on poika Hans Simmel, joka oli Jenan yliopiston lääketieteen professori. Hans Simmel erotettiin virastaan ja joutui keskitysleirille. Myöhemmin hän muutti Yhdysvaltoihin, missä hän kuoli eri tietojen mukaan joko 1930-luvun lopulla tai 1943. Hans Simmel kirjoitti muistelmat, joissa hän kuvaa Georg Simmeliä hyvin värikkäästi. Gertrud Simmel toimitti ja julkaisi miehensä kirjoituksia tämän kuoleman jälkeen.


title: Gertrud Simmel

text: "Uskonto on luotu, jotta sielulla olisi turva." Gertrud Simmel


title: Gertrud Simmel

text: Nimellä Marie Luise Enckendorff


title: Kevin Duhaney

text: Kevin Duhaney (s. 2. kesäkuuta 1984 Whitby, Ontario) on kanadalainen näyttelijä ja rap-artisti, joka tunnetaan kenties parhaiten roolistaan Ethan Jamesina, Sinisenä Rangerina televisiosarjassa "Power Rangers Dino Thunder".


title: Kevin Duhaney

text: Duhaney on näytellyt televisiossa 1990-luvulta lähtien useimmiten independent-elokuvissa, kuten "In His Father's Shoes", "Sekopäät", "Omantunnon kautta", "Juuret Deltan sydämessä", "Ihmeidentekijä" ja "". Hän vieraili myös vuonna 2005 Ethan Jamesin roolissa :ssä.


title: Samettivuokkokala

text: Samettivuokkokala "(Premnas biaculeatus)" on koralliriuttojen keskikokoinen kala, jota pidetään myös meriakvaarioissa.


title: Samettivuokkokala

text: Samettivuokkokala voi kasvaa 17 cm pitkäksi. Se on pyöreämuotoinen, ruskehtavanoranssi kala, jossa on kolme vaaleaa, melkein valkoista pystyraitaa. Kummankin silmän alapuolella, kiduskannessa on piikkimäinen jäykkä ruoto. Koiras on pienempi ja kirkkaamman punainen kuin naaras.


title: Samettivuokkokala

text: Samettivuokkokalat ovat kotoisin Intian valtamereltä ja Tyynen valtameren länsiosista. Akvaariokaupoissa myydään sekä luonnosta pyydystettyjä että akvaarioissa kasvatettuja yksilöitä; vankeudessa syntyneitä pidetään helppohoitoisempina, kun taas luonnosta pyydetyissä voi olla loisia.


title: Samettivuokkokala

text: Muut vuokkokalat luokitellaan sukuun "Amphiprion", mutta samettivuokkokala muodostaa oman sukunsa "Premnas". Molemmat suvut ovat kuitenkin samassa alaheimossa "Amphiprionae".


title: Samettivuokkokala

text:
Samettivuokkokalat elävät symbioosissa kuplavuokkojen kanssa.
Akvaariossa niitä voi pitää ilman vuokkoakin. Laji on hyvin aggressiivinen muita vuokkokaloja kohtaan.


title: Samettivuokkokala

text: Luonnossa samettivuokkokalat syövät makrolevää ja eläinplanktonia, mutta akvaariossa niille kelpaavat myös pakastetut ja kuivaruoat.


title: Punavuokkokala

text:
Punavuokkokala "(Amphiprion frenatus)" on koralliriuttojen kala, jota pidetään myös meriakvaarioissa.
__notoc__
Punavuokkokala on väriltään punaoranssi ja muuttuu vanhemmiten tummemmaksi. Pään takana on mustareunainen juova, joka ulottuu lähes kalan vatsapuolelle. Joillakin yksilöillä on toinen juova ruumiin keskivaiheilla. Kala kasvaa 14 cm pitkäksi.


title: Punavuokkokala

text: Punavuokkokalat ovat kotoisin Tyynenmeren länsiosista. Sen esiintymisaluetta rajaavat Siaminlahti, Japanin eteläosa, Palau, ja Indonesia.


title: Punavuokkokala

text: Punavuokkokalat elävät symbioosissa kuplavuokkojen ("Entacmaea quadricolor") kanssa. Lajia pidetään hyvänä vuokkokalana riutta-akvaarioon. Niitä voi pitää yksittäin, parina tai pienenä parvena, jossa on suuri naaras ja muutamia pienempiä koiraita.


title: Eeva Hakulinen

text: Eeva Maria Hakulinen (o.s. Palonen, s. 29. tammikuuta 1974 Vammala) on suomalainen näyttelijä. Erityisesti hänet muistetaan televisiosarjoista "Kun taivas repeää" ja "Taivas sinivalkoinen", joissa hän esitti lääkintälotta Aino Mäkelää.


title: Eeva Hakulinen

text: Hakulinen työskenteli Porin teatterissa vuosina 2002–2009 sekä Jyväskylän kaupunginteatteriissa 2009–2011. Lisäksi hän on esiintynyt muun muassa Pyynikin kesäteatterissa. Vuodesta 2011 lähtien Hakulinen on kiinnitettynä Tampereen teatteriin. Hän on naimisissa näyttelijä Matti Hakulisen kanssa, ja heillä on tytär Helmi.


title: Eeva Hakulinen

text: Eeva Hakulinen esiintyy laulajana vuonna 2013 julkaistulla kitaristi Seppo Tynin albumilla, joka sisältää Tynin säveltämiä Saima Harmajan runoja.


title: Markus Pessa

text: Viljo Markus Pessa (s. 21. marraskuuta 1941 Petsamo) on Tampereen teknillisen yliopiston puolijohdeteknologian emeritusprofessori ja entinen optoelektroniikan tutkimuskeskuksen ORC:n johtaja.


title: Markus Pessa

text: Pessa on valmistunut Oulun yliopistosta filosofian kandidaatiksi 1966 ja filosofian lisensiaatiksi 1970. Hän väitteli vuonna 1972 filosofian tohtoriksi Turun yliopistossa.


title: Markus Pessa

text: Markus Pessa on saanut lukuisia kotimaisia ja kansainvälisiä palkintoja työstään yhdistepuolijohteiden parissa. Vuonna 1997 hänet nimettiin muun muassa vuoden professoriksi ja hänet valittiin vuonna 2006 ensimmäisenä suomalaisena Yhdysvaltain National Academy of Engineeringin (NAE) jäseneksi.


title: Markus Pessa

text: Hän siirtyi eläkkeelle marraskuun lopussa 2009.


title: Hans Cattini

text: Hans Cattini (24. tammikuuta 1914 Grono, Sveitsi – 2. huhtikuuta 1987) oli sveitsiläinen jääkiekkoilija. Hän otti osaa olympiakisoihin 1948, joissa Sveitsi saavutti pronssia. Hänet liitettiin International Ice Hockey Federation Hall of Fameen 1998.


title: Liberty Broadcasting System

text: Liberty Broadcasting System oli Yhdysvalloissa vuosina 1947–1952 toiminut radioverkko. Verkon perusti Gordon McLendon ja laajimmillaan vuonna 1951 se kattoi 458 radioasemaa, ollen Yhdysvaltojen toiseksi suurin radioverkko heti Mutual Broadcasting Systemin jälkeen. Verkon lähetykset koostuivat lähinnä MLB-sarjan baseball-otteluista, joita selostettiin kaukokirjoittimelta tulevien otteluraporttien perusteella ja elävöitettiin äänitehosteilla. Verkko tuotti voittoa, joskaan ei runsaasti. Lähetykset veivät kuitenkin yleisöä alasarjojen otteluilta ja verkon lopulliseksi kohtaloksi osoittautui MLB-seurojen päätös kieltää otteluiden radioinnit keskilännessä ja Yhdysvaltojen koillisosissa, kuten myös kaupungeissa joissa parhaillaan pelattiin alasarjojen otteluita.


title: Liberty Broadcasting System

text: Nykyisin Yhdysvalloissa toimivalla saman nimisellä yrityksellä ei ole mitään tekemistä alkuperäisen Liberty Broadcasting Systemin kanssa.


title: Arne Olsen

text: Arne Olsen on kanadalainen Leo-ehdokkuuden saanut elokuvakäsikirjoittaja ja ohjaaja, joka on käsikirjoittanut independent-elokuvia 1980-luvun lopulta lähtien. Hän on myös näytellyt kolmessa käsikirjoittamassaan elokuvassa Kuoleman kosketus, Final Round ja Here's to Life!.


title: Benjamin Frobisher

text: Benjamin Frobisher (1742 Englanti – 14. huhtikuuta 1787 Kanada) oli kanadalainen turkiskauppias.


title: Benjamin Frobisher

text: Frobisherin vanhemmat olivat Joseph Frobisher ja Rachel Hargrave. Hän muutti Kanadaan 1763. Kaksi hänen veljeään seurasi perässä. He ryhtyivät turkiskauppa-alalle ja osallistuivat kaupankäynnin laajentamiseen Kanadan luoteisosissa.


title: Benjamin Frobisher

text: Vuonna 1770 veljekset kumppaninaan Richard Dobie tekivät onnistuneen kauppamatkan läntiseen Kanadaan Fort Bourbonista länteen Saskatchewanjoen suulle. Seuraavina vuosina kumppanit tekivät useita onnistuneita kauppamatkoja samalle alueelle. Vuonna 1779 veljekset olivat perustamassa North West Companya, ja heidän omistuksessaan oli kaksi osaketta kuudestatoista liikkelle lasketusta.


title: Benjamin Frobisher

text: Benjaminin Frobisherin kuoleman aikaan Kanadan luoteisosista oli muodostumassa yksi tärkeimmistä turkiskaupan alueista, ja North West Companylla oli lähes täydellinen valta alueella.


title: Power Rangers Zeo: Battle Racers

text: Power Rangers Zeo: Battle Racers on vuoden 1996 syyskuussa julkaistu videopeli, joka perustuu samannimiseen televisiosarjaan Power Rangers Zeo. Pelin julkaisi Bandai Super Nintendolle. Battle Racers on myös ensimmäinen Power Rangers aiheinen ajopeli, jossa ajetaan kilpaa eri Rangereiden kilpureilla kuudella eri radalla. Peli on hyvin samankailtainen kuin Super Mario Kart.